HABE IKASBIL: Beroaren ondorioak saihesteko gomendioak\n• Likidoen kontsumoa: -Edan ura etengabe eta egun osoan, baita egarririk gabe ere, izerdiagatik galdutakoa berreskuratzen lagunduko dizu.\n• Saiatu kafeina, alkohola edo azukre gehiegi duten edariak ez edaten. Ez dute egarria asetzen eta gorputzeko likido gehiago galarazten dute.\n• Elikagaien kontsumoa: -Jan entsalada, barazki eta fruta gehiago, izerdiagatik galdutako gatz mineralak berreskuratzeko. -Saiatu gantz edo koipe askoko janariak ez jaten eta otordu oparoak ez egiten, berora egokitzea zailtzen baitute.\n• Etxean: -Itxi leihoak eta jaitsi pertsianak, eguzkiak jotzen badu. Baliatu bero gutxieneko uneak etxea aireztatu eta freskatzeko. -Saiatu zu zauden gelan haizagailu bat edukitzen. Bero handia sentitzen baduzu, freskatu gorputza ur hotzarekin, aurpegia eta eskuak batez ere.\n• Kalean: -Eguzkitan egotea saihestu eguerdian eta arratsaldeko lehen orduetan -Kalera irten behar baduzu, jantzi txapela, eguzkitako betaurrekoak eta azala eguzkitik babesteko produktua. -Saiatu izerditan jarriko zaituen ahalegin fisiko handirik ez egiten, bero handieneko orduetan. -Eguzkitan lan egin beste erremediorik ez baduzu, estali burua txapelen batekin, eta gorputza arropa arin eta transpiragarriarekin. Ur asko edan, -2-4 edalontzi ur orduero.\n• Zaindu pertsona ahulak: -Arreta berezia jarri ume txikietan, adineko pertsonetan eta gaixo daudenetan. -EZ DU geratu behar inork SEKULA aparkatuta eta itxita dagoen ibilgailu baten barruan, nahiz eta itzalean egon. -Adineko pertsonek zailtasunak eduki ditzakete babes-neurriak hartzeko, batez ere bakarrik bizi direnek edo mendeko direnek; beraz, egunean behin, gutxienez, bisitatzea komeni da. -Kontsulta ezazu osasun arloko langileekin, ordubetetik gora irauten duen eta tenperatura altuekin lotuta dagoen sintomaren bat baduzu (ahultasuna, nekea, zorabioak, goragalea…).\n• Larrialdi kasuan, deitu 112 telefonora.\nUmorezko saio honetan, Amonaren Botika izeneko saioaren parodia, beroa arintzeko erremedio bat azalduko digu Txumari adituak.\nBeroaren ondorio latzak\nUdan gaudela eta, beroa gorputzak nola jasan eta nola egiten dion aurre azaltzen du artikuluak. Bestalde, hainbat aholku ere ematen dizkigu.\nBeroa omen dator Euskal Herriko hainbat tokitara. Hori dela eta, balizko bero boladaren ondorioak murrizteko, zenbait aholku kontuan hartzea komeni da.


Bodysurfa surfa aitzin sortu zen. Kirol honen hastapenak Polinesiako uharteetan kokatzen dira. Han, lerratzeko taulak erabili aitzin, biztanleak uhinetan jolasten ziren.\nEuropako hondartzetan, uhinen indarra erabiltzen zuten ur jarduerak surfa baino lehenagokoak dira, duela 50 bat urtekoak.\nSurfarekin loturiko beste kirolak baino arinagoa da, izan ere, kirolariaren ta uhinaren artean ez da beste bitartekaririk. Gorputza bera da taula. Bodysurflaria etzanik da eta uzten du uhinak bere gorputza eraman dezan, besoekin gidatuz eta figurak eginez.\nDuela zenbait urtetik, bodysurfa ur hegalekin ere egiten da, edota handplane edo hanboard bat erabiliz, uhinaren gainetik errazago lerratzeko.\nKirol jarduera zorrotza da bodysurfa eta errespetua eskatzen du, naturarekiko maitasuna eta gizakiaren eta ozeanoaren arteko bateratze bat.\nBodysurfa beharrezkoa da ondotik beste lerra kiroletan formatzeko.\nBodysurflariak egiazko watermanak ziren, surflari ausart eta ezagunenak bodysurflari bikainak ziren.\nGaur egun ere, surfean eta bodyboardean onenak direnak bodysurflari bikainak dira. Adibideak hor ditugu, Mike Stewart (bodyboard txapelduna hainbat aldiz), Tom Curren edo Kelly Slater (surfeko mitoak), lehian aritzen direnak bodysurfeko txapeldunarekin: Mark Cunningham.\nFrantzia mailan, David Dubes (Biarritz Sauvetage Côtier) eta Christophe Clemente (Anglet Surf Club) ditugu aitzindariak.\nBSC-ko bodysurf taldea\n2016an, Marc Cunningham errezibitu ahal izan genuen Biarritzen. Bodysurfean ari ziren gure gazteek momentu ahanztezin bat partekatu zuten berekin Hondartza Handian. Eskerrak Guillaume Barucq (Surf Prevention), momentu eder hau betiko finkatzeagatik!\nGaur egun gure elkartean segida segurtatua da. Gure bodysurflari gazteak usu estatu mailako eta Europako podiumetan ikusten dira. Horien artean dugu Nathan Lehoux gaztea, 2019ko munduko txapelduna (18/24), lehiaketa hori irabazten hirugarren frantsesa (Fred David eta Paul Grieumard miarriztarren ondotik).\nBere kideek ere, Jonathan Despergers, Paul Grieumard, Léa Solari, Léa Novion, Julen Marticorena, Arthur Picard, Lionel Solari eta Martin Moreau, erregularki haien ahalak frogatzen dituzte tokiko eta estatu mailako lehiaketetan.\nEntrenamenduen plangintza ez da aitzinetik finkatua. Bodysurf saioak taldean antolatzen dira, monitoreen disponibilitateen eta itsasoaren baldintzen arabera.\nInformazio gehiago nahi izanez gero, Bruno Camgrand kontakta dezakezue telefonoz 06.22.94.58.62 edo e-mailez bodysurf@biarritzsauvetagecotier.com\nFrantziako Surf Federazioak ez ditu oraindik lehiaketen datak argitaratu.\nBODYSURF taldean IZENA EMAN\nBiarritz Sauvetage Côtier elkarteko Bodysurf taldean izena eman nahi baduzu, Bruno zure eskura dago tresorier@biarritzsauvetagecotier.com helbidean.


Agintaldi erdiko lanak zein aurrera begirakoak aztertzeko batzar irekia egingo du bihar Azpeitiko EH Bilduk - - uztarria.eus\nAgintaldi erdiko lanak zein aurrera begirakoak aztertzeko batzar irekia egingo du bihar Azpeitiko EH Bilduk\nEHBilduAzpeitia 2021-06-14 11:24\nAzpeitiko EH Bilduk batzar irekia egingo du bihar, asteartea, 19:00etatik 20:30era, Basazabal jauregian. Agintaldi erdira iritsita, oinarriekin konpartitu nahi du eginiko lanaren balorazioa eta aurrera begirako proiektuen inguruko ikuspegia.\nAzpeitiko EH Bilduk batzar irekia egingo du bihar, asteartea, 19:00etatik 20:30era, Basazabal jauregian. Bi urte pasatu dira azken udal hauteskundeetatik, eta agintaldiaren erdira iritsi gara dagoeneko. Hori dela eta, ikasturte bukaerarekin batera, eginiko lana baloratzeko eta aurrera begirakoei heltzeko garaia da.\nBiharko batzarraren helburua da 2019an aurkeztu zen herri programaren betetze-maila aztertzea, eta aurrera begirako proiektuen inguruko azalpenak ematea. Agintaldi hau, gainera, ezohikoa izaten ari da, pandemiak eraginda. Hori ere kontuan izanda, EH Bilduren oinarriek orain artean eginiko lanaz eta egiteko dagoenaz duten ikuspuntua jaso nahi da, balorazio bat egiteko eta ekarpenak zein hobetzekoak jasotzeko.\nHerritar ugarik parte hartu zuen 2019an azpeitiarrentzat herri programa osatzeko egin zen batzar irekian zein ondorengo lan saioetan. Bi urte pasatu dira ordutik, eta komenigarria iruditzen zaigu, arnasa bat hartu, eta berriro ere atzera zein aurrera begirakoei so egitea. Hori dela eta, batzar ireki honetan parte hartzera gonbidatu nahi ditugu azpeitiarrak.


Rayuela • ZUZEU\nZenbat gustatzen zaigun gizakioi, gure bizitzako edozein esparrutan delarik ere, marrak jartzea!\nAske izateko baino ez bada ere, beharrezko zaigu marrak jartzea, mugak, arauak… Nekez ulertzen da, bestela, Jaurlaritzara iristen den gobernu berri bakoitzak eguraldiaren maparekin muntatzen duen Kristoetako bakoitza. Garenaz hobeto jabetzeko ere, badirudi, lehenengo, ezinbestekoa dela beste batek marraren bat marraztea. Horrela guk, ondotik, erabakiko dugu adostasunetan edo kontrako jarreretan ekingo diogun.\nHerentziaz egokitu zaigun -eta inoiz bisitatuko ez dugun- lursailarekin zer egin erabaki orduko ere, ziurrenik, lehenik eta behin bere mugak hesitzeari ekingo diogu. Hori bai: guk marraztutako marra hori inork ez zeharkatzea desiratzen dugun proportzio berean tentatuko gaitu besteena gainetik igarotzeko nahiak. Ondokoaren emaztearekin oheratzea desiratzen duenak ere, askotan, ez du bestearena berea baino hobea denik uste duelako egingo, bestea berea ez delako baizik.\nHorrexegatik dugu, besteak beste, legeen beharrizana ere. Ez baitugu inor behar albokoarena den dirua gure patrikan ez dugula sartu behar esateko. Kontzientziak edo etikak, edo dena delakoak diosku hori. Baina jakin, badakigu, askorentzat behintzat, gustagarriago dela norbere diruz baino beste batenaz betetzea gure patrika. Horretarako egiten ditugu legeak: apurtzen ditugunean gure irribarrea beste batzuen aurpegira botatzeko.\nErlazio pertsonaletan ere ohikoa da arauak eta mugak jartzea, nola ez. Bizikidetza hobe baten aitzakian jartzen ditugu gehienetan, baina baita gainetik salto egiten diegunean besteak zer jarrera hartzen duen ikusteko ere. Larunbat goizetan xurgagailua pasa behar da etxe osoan. Bale, ados. Baina badago beti larunbaten bat, ia-ia gustura pasatuko genukeen arren, ea zer gertatzen den gaur pasatzen ez badut dioguna ere. Horrelakoak gara, batzuk, behintzat, batzuetan, ez beti.\nGustuko dugu marrak jartzea, nahiz eta marra horiekin zer egin, kasuan kasu, modu erabat arbitrarioan erabakitzen dugun. Beotibar pilotalekuko marretako bakoitzak, adibidez, huts esanahia du. Bai, behintzat, pilotaren arrastoak berau ukituz punpa egiten badu. Baina Philippe-Chatrier pista zentralean jokatzen den Roland Garros txapelketako finalean, adibidez, marrak ona esanahia du. Gizakiak margotu ditu bi marrak, eta gizakiak interpretatzen ditu nahiago duen eran.\nEleberri bat, adibidez, hasi eta buka irakurtzeko egina dago, irakurri ahala buelta ematen diogun orrietako bakoitza hasieraren eta bukaeraren artean margotzen den marraren zatitxo bat balitz bezala. Baina gizakiak, nahi duena egiteko gaitasuna duen ente gorenak, arauak eta legeak bere komenientziara malgutzeko gaitasuna duenak, zergatik jarraitu behar du beti aurrez ezarritako patroia? Zergatik ez da gai araua hausteko eta eleberri hori nahi duen ordena jarraituz irakurtzeko? Ezer ulertuko ez lukeelako bakarrik? Badaude liburuak bestela ere ulertezin egiten zaizkigunak, edo ez?\nSaiatu post hau egokien deritzozun ordenan irakurtzen. Berdin-berdin ulertuko duzu azaldu nahi dudana. Edo berdin-berdin ez duzu ezer ulertuko. Berdin dio…


Triaize - Wikipedia, entziklopedia askea.\n46° 23′ 37″ N, 1° 11′ 51″ W / 46.3936°N,1.1975°W / 46.3936; -1.1975Koordenatuak: 46° 23′ 37″ N, 1° 11′ 51″ W / 46.3936°N,1.1975°W / 46.3936; -1.1975\nChampagné-les-Marais, Chasnais, Luçon, Les Magnils-Reigniers, Saint-Denis-du-Payré eta Saint-Michel-en-l'Herm\n999 (2018ko urtarrilaren 1a)\n484 (%48.4) 526 (%52.7)\nTriaize Frantziako udalerri bat da, Vendée departamenduan dagoena, Loirerria eskualdean. 2013an 978 biztanle zituen.\n2007an Triaize udalerrian erroldatutako biztanleak 978 ziren. Familiak 420 ziren, horien artean 128 pertsona bakarrekoak ziren (64 bakarrik bizi ziren gizonak eta 64 bakarrik bizi ziren emakumeak), 160 seme-alabarik gabeko familiak ziren, 128 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 598 etxebizitza zeuden, 435 familiaren etxebizitza nagusia ziren, 130 bigarren erresidentzia ziren eta 33 hutsik zeuden. 563 etxeak ziren eta 14 apartamentuak ziren. 435 etxebizitza nagusietatik 344 bere jabearen bizilekua ziren, 86 alokairuan okupaturik zeuden eta 5 doan lagata zeuden; 5 etxek gela bat zuten, 22 etxek bi zituzten, 88 etxek hiru zituzten, 128 etxek lau zituzten eta 191 etxek bost zituzten. 347 etxek euren parking plaza propioa zuten azpian. 219 etxetan ibilgailu bat zegoen eta 168 etxetan bat baino gehiago zituzten.\nTriaize udalerriko biztanleria-piramidea 2009an .\n2007an lan egiteko adina zuten pertsonak 598 ziren, horien artean 422 aktiboak ziren eta 176 inaktiboak ziren. 422 pertsona aktiboetatik 382 lanean zeuden (209 gizon eta 173 emakume) eta 40 langabezian zeuden (9 gizon eta 31 emakume). 176 pertsona inaktiboetatik 81 erretiraturik zeuden, 41 ikasten zeuden eta 54 "bestelako inaktibo" gisa sailkaturik zeuden.\n2009an Triaize udalerrian 449 unitate fiskal zeuden, 1.028,5 pertsonek osaturik. Pertsona bakoitzeko diru-sarrera fiskalaren mediana urteko 15.556 euro zen.\n2007an zeuden 34 komertzioetatik, 1 janari enpresa zen, 4 bestelako produktu industrialen fabrikazioko enpresak ziren, 6 eraikuntza enpresak ziren, 8 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 1 informazio eta komunikazio enpresa zen, 2 finantziazio enpresak ziren, 8 zerbitzu enpresak ziren, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 6 zerbitzu publikoetatik, 1 banku bulegoa zen, 1 ibilgailuen konpontzeko eta nekazaritza tresnetako lantokia, 2 zurginak, 1 argiketaria eta 1 jatetxe.\n2009an zeuden 2 establezimendu komertzial guztiak harategiak ziren.\n2000. urtean Triaize udalerrian 39 nekazaritza-ustiategi zeuden, 3.712 hektarea erabiltzen.\nSaint-Denis-du-Payré (5,6 km)\nChampagné-les-Marais (5,8 km)\nSaint-Michel-en-l'Herm (6,0 km)\nLuçon (7,2 km)\nChasnais (7,7 km)\nLairoux (8,0 km)\nGrues (8,0 km)\nPuyravault (9,1 km)\nMoreilles (9,1 km)\nLes Magnils-Reigniers (9,6 km)\nBNF: 15278417d (data)\nOrriaren azken aldaketa: 5 abendua 2020, 23:10.


18 urte nituenean ezagutu genuen. Bost urte lehenago, unibertsitateko graduatu zen eta sartu nintzen. Begiratu nion ahoa irekita: morea ederra, altua, adimenduna, unibertsitateko mediku baten ikaslea, ia doktorea. Ikasle gazte, naive eta insecure naiz nire arazoekin. Belarriekin maiteminduta zegoela zirudien, nire arazo guztiak konponduko zituen. Hementxe zegoen. Gure harremanak azkar garatu dira. Ezin nuen hobe nahi. Familia on bat dauka, hiriko erakundea daukan bost minutukoa da eta irtenbide handiak ditu. Berarekin ondo sentitu nintzen. Nire aitak, gure herrixka batetik etorri zitzaizkidanean, agurtu egin nion, esaten zidan nola zoragarria zen, etorkizun distiratsua zer zain zain.\nEz zuen aspaldi itxaron. Eman zuen eskaintza. Onartutako gurasoak. Ezkontza bikainak egin zituzten, ikaskideekin eta neska-lagunen artean erregina bezala sentitu ninduten, eta, pentsatu nuen, inbidia. Etxe zabal berri batera eraman ginen, gurasoek jabetzako. Nire amak oso gutxitan ikusten nituen, baina ongi esaten zidaten bezala. Baina ez ninduen gelditu, gogokoena hurbil zegoen eta dena ona zen guretzat. Txakur bat hasi genuen, arratsaldean oinez ibili zen basoan. Haurdun geratu nintzen. Une hartan zoriontasunean zazpigarren zeruan nengoen. Senarra ez zen ideala izan. Bizitza bizitza pixka bat oztopatzen hasi zen. Gogoan dut haurdunaldiko 9. hilabeteetan etxe handi honetan solairu horiek garbitu nituenean, ahateak moztu zizkidaten, lokatzetan erori gabe aurpegira eror ez dadin. Bakarrik nork behar zuen? Orain inork ez daki. Haur bat jaio zen. Nire senarra, nire amari esker, opari xumeak eman zizkidan. Umezain batek kontratatu ninduen laguntzarekin, beraz, ez nuen eskolarik galdu. Guztia ez da ezer iruditzen, baina etxe osoa niretzat guztiz eraberritua izan da ... Gauean, haurra esnatu nuen esnea eman nuen, goizean nire semeari utzi eta presarik eskolara. Kexak eta pentsamenduak ez ziren. Bai, zaila da ateratzea, baina ez da erraza egosten, baina lagundu egiten naute.\nBitartean, nire senarra unibertsitatetik graduatu zen eta hasi zen lanean. Hura ikustean gelditu nintzen, gure bilerak gero eta gutxiago egin ziren. Beti lasaitu nintzen neure burua, esaten dute, dena ondo dago, beraz, denek bizi, diru nahikoa dut, laguntza, nire gauzak egin eta zer egin behar dut utzi dute. Beno, nire senarra? Senarra erabiliko da, lehenago lan egin ez duenez, eta gero eta hurbilago egongo gara ... Aldiz, asteburuetan benetan gertatu zen ... Baina orduan hasi zen lanean, lan gehiago egin eta lanean aritu behar izan zuen esperientzia lortzeko. Ados nago. Nire semea hazi zen. Bizitza ohikoa zen. Lanera joan nintzen. Eta orain konturatzen hasi nintzen bizitzen dudan bizitza ez dela nirea. Nire ama-legea gero eta gehiago sarritan gure harremanean sartu zen. Eta, ondoren, esan nion senarrak ez zuela gehiago gustatu nahi. Etxebizitza bereizi bat alokatu eta bere gurasoen laguntzarik gabe oraindik ere existitzen saiatu naiz. Baztertu egin zuen. Denbora gainditu da. Ezer ez da aldatu, etxera joaten utzi ninduen. Egun bat iragarri nion hura utziz. Ez zuen sinesten. Apartamentu bat alokatu nuen, nire gauzak bildu eta haurrarengana eraman nuen. Bere gurasoak nire autoa, berokiak eta bitxiak hartu zituzten. Bere senide guztiek ez zuten nirekin komunikatu. Bakarrik nekien zer gertatzen zen nire ariman, nola sentitu nintzen txarra. Baina ziur nengoen ez zela inolaz ere.\nHasieran niretzat zaila izan zen ekonomikoki, baina nire gurasoek lagundu eta lagundu zidaten. Eta pixka bat geroago, nire senarra aldizka aldatu zitzaidan. Lanean jarraitu nuen, zuzendaritza-postu bat hartu nuen, eta nire gaitasunetan konfiantza osoa irabazi nuen. Ni itzuli nintzen saiatu zen. Etxebizitza bat sartu nuen sarrera berean, non semea alokatu genuen nire semearekin, baina ez nuen zalantzan egon une batez nire aukera.\nOrain hipoteka bat etxebizitza erosi nuen, zalantzarik gabe, senideen laguntzarik gabe, eta bizi nire semearekin, zoriontsuena sentitzen dut munduan!\nNola izan zen nire ama gaixotu egin zen eta nola gure familiak bizirik iraun zuen\nIT FORGIVEN IT ...\nLanda gazta kazola, bainila eta krema garratza\nMina larria duten minak: arrazoiak eta tratamendua\nNola zure lagunak nire etxea eskatzeko irakasteko?\nKarraskariak, katuak, txakurrak, loroak, arreta egokia\nBa al dago emakumerik bakarrik egotea?\nEntregatu azentuak: Fashion Week-en modako makillaje joerak-2017


Kirol eta kultur ikastaroak eskainiko dituzte Lazkaon. Noticias de Gipuzkoa\nKirol eta kultur ikastaroak eskainiko dituzte Lazkaon\nFunkya, gimnasia erritmikoa, igeriketa, aerofit, yoga eta sevillanak ikasi ahalko dira\nlazkao - Lazkaoko Udalak prestatu du 2017-2018 denboraldirako ikastaro eskaintza. Aurten ere kirolarekin eta kulturarekin lotutako ikastaroak izango dira. Kirol ikastaroei dagokionez, aurten aurreratu egingo dira ikastaroen hasiera egunak. Orain arte, urrian hasten baziren ikastaroak, aurten irailaren 18ra aurreratu dira.\nHaurrentzako funky, gimnasia erritmikoa eta igeriketa ikastaroak urrian hasiko dira. Guztira, helduentzako 11 ikastaro prestatu dira. Horien artean, aurten lehen aldiz eskainiko direnak ere badaude: ziklo indoor eta bodytraining ikastaroak, esaterako. Ikastaroak hobeto ezagutzeko proba egunak ere zehaztu dira. Hala, datorren astelehenean, hilak 18, ziklo indoor (18.00), aerofit (18.30) eta asteartean, hilak 19, ziklo indoor (09.00) eta bodytraining (18.30) klaseak doan probatu ahalko dira.\nKultura ikastaroei dagokionez, honakoak egiteko aukera egongo da: yoga, aretoko dantzak, sevillanak, orratz lanak, makinaz josten ikasteko ikastaroa eta robotika ikastaroa. Aurtengo berrikuntza robotika tailerra da eta 9 eta 14 urte bitarteko haurrei zuzenduta egongo da. Tailerraren helburua haurrak teknologia berrietara gerturatzea da, robotak eraikiz matematika, zientziak eta teknologiarekiko ikaskuntza eta motibazioa sustatzea. Irailaren 22an, ostirala, ate irekien jardunaldi bat egingo da 17.00etan, kultur etxean.\nKirol ikastaroetan izena eman edo informazio gehiago jasotzeko kiroldegira gerturatu 943 085 193 telefono zenbakira deitu beharko da, eta kultur ikastaroetarako Udaletxera (943 088 080). - M.A.


Temporales - 200 urteko hiria: Donostiaren garapen urbanoa 1813-2013\n200 urteko hiria: Donostiaren garapen urbanoa 1813-2013\n“200 urteko hiria” azken 200 urte honetan Donostiako hirigintza marrazten duen lerro baten zehar egiteko paseo bat da. Hiria erre, suntsitu eta berreraikitzeko ebazpenaren Bigarren Mendeurrena dela-eta Donostiako Udalaren proiektu bat da, Hirigintza Zuzendaritzaren, Donostia Kulturaren eta San Telmo Museoaren bitartez gauzatua, Muy diseño&arquitectura estudioaren, Euskal Herriko Arkitektoen Elkargoaren eta Etxegintzaren laguntzaz gauzatua ere.\nElkarlanean gauzatutako proiektua da, bada, hainbat erakundek, elkartek eta ikaslek parte hartuta Bigarren Mendeurrenaren 12. mugarria osatzen duena. Erakusketak, azaroaren 12tik abenduaren 8ra San Telmo Museoko Laborategia aretoan ikusgai, arkitekturaren eta hirigintzaren elementu zenbait deskribatzen du, eta hiriko Alde Zaharrari erreparatzen dio bereziki.\n“200 urteko hiria” erakusketaren edukia hiru elementu nagusitan banatzen da: denboralerro bat, deskribapen arkitektoniko bat eta ikus-entzunezko bat. Hirurek Donostiaren bilakabidearen berri ematen dute, 1813an gerra napoleonikoen testuinguruan suntsitua izan zenez geroztik gaur egun arte.\nGainera, erakusketarekin lotutako informazio zabala biltzen du proiektuaren webguneak.\n2013ko azaroaren 12tik abenduaren 8ra.\nDenbora-lerroa: hirigintzaren azalpena\nHirigintzaren gertaerak konposizioaren bidez antolatutako hurrenkera kronologikoan kontatzen dira; izan ere, aretoko paretetan barrena aurrera egin ahala, grafikoki eta ikuste aldetik\ndenbora iragaitearen ideia gero eta nabariago geratzen da.\nKontakizun hau plano eta argazki historikoen mosaiko batzuek osatzen dute, non edukia azaltzeko testuak tartekatzen diren.\nAlde Zaharra: deskribapen arkitektonikoa\nHirigintzari buruzko azalpenen osagarri, Donostiako Alde Zaharreko aparteko eraikinen azalpen arkitektoniko bat agertzen da. Deskribapena Euskal Herriko Arkitektoen Elkargoaren Gidaliburuan jasotako dokumentazioan oinarritzen da. Egileak berak, Luis Sesek, gidaliburuan agertzen diren deskribapenak eta planoak digitalizatuta helarazi ditu.\nHorrez gain, Donostiako Udal Artxibotik eskuratutako eraikin bakoitzaren plano historiko ugari gehitu dira, informazioa osatzeko.\nGuztira aparteko 20 eraikin edo guneren dokumentazioa lortu eta jorratu da. Hona hemen landutako eraikinak, oraindik orain egon badaudenak nahiz desagertu direnak:\nLiburutegia / Udaletxe zaharra\nSanta Teresa komentua\nSan Telmo Museoa / komentua\nBretxako merkatua eta arrandegia\nKasino Handia eraikina / Udaletxea\nAquarium / Itsas Jauregia\nUrgull mendia / Motako gaztelua\nIkus-entzunezkoak erakustaretoa eta kanpoaldea harremanetan jartzen ditu, eta, era berean, hiriaren iragana eta oraina batzen ditu. Donostian barnako paseo bat da, bertako kale eta eraikinetan zehar, eraikiak izan ziren ordena berean. Bideo gaineko ikusizko efektuen teknologiak erabilita, protagonista hiriko toki desberdinetan barrena "paseoan" doan eran agertzen da eraikinei buruzko informazioa.\nMaushaus elkartearekin elkarlanean, azaroaren 23an haur tailer bat egingo da 6 eta 12 urte bitarteko neska-mutilekin. Bi fase izango ditu: lehenik, Alde Zaharrean barrena ibiliko dira eta bertako ezaugarri nagusiak aztertuko dituzte; bigarrenik, Alde Zaharraren maketa bat egingo dute, haren oraina, iragana eta etorkizuna interpretatzeko. Maketa San Telmo Museoko erakusketan txertatuko da.\nTailerrean izena ematea doan da, eta egun berean izena eman beharko da, museoan bertan.\nKole elkartearekin batera, azaroaren 17an eta 24an eta abenduaren 1ean eta 8an bisita gidatuak antolatuko dira Alde Zaharrean barrena, hiriaren jatorria eta bilakabidea aztertzeko asmoz. Bisitak 11:00etan hasiko dira, San Telmo Museoan. Bisitetan parte hartzea doan da, eta egun berean izena eman beharko da, museoan bertan. Irteera bakoitzeko plazen kopurua 20 lagunekoa da.\nAzaroaren 17an eta abenduaren 8an bisitak gaztelaniaz egingo dira, Ana Azpiriren eskutik, artearen, arkitekturaren eta hirigintzaren irakaskuntzan espezializatutako historialaria da eta. Azaroaren 24an eta abenduaren 1ean euskaraz izango dira, Carmiña Dovaleren eskutik, ikertzailea eta Euskal Herriko Unibertsitateko Arkitektura Goi Eskola Teknikoko doktoregai da eta.\nAbenduaren 4an, Pablo Balenciagak “Boceto de época en torno a Pedro Manuel de Ugartemendia” hitzaldia eskainiko du. Pedro Manuel Ugartemendiaren figura berraztertu eta kuestionatzearen bitartez, hurbilpen historiko, ikusizko eta kultural bat egingo zaie Donostia berreraikitzeko hirigintzaren oinarriak ezarri zituen arkitektoaren biografiari eta garai bateko espirituari. 19:00etan izango da, San Telmo Museoko ekitaldi aretoan, gaztelaniaz, eta sarrera doan eta libre izango da, tokiak bete arte.\nDonostiako Arkitektura Goi Eskola Teknikoko ikasleei zuzendua. Gaur egungo azterketatik abiatuta, ikasleek soluzio berriak proposatu dituzte etorkizunean ager litezkeen hirigintza-arazoak konpontzeko. Soluziook erakusketan bertan txertaturik agertzen dira, dokumentu grafiko bihurtuta.


Abenduaren 9an Joseba Tapiak ‘Vint Anys’ kontzertua eskainiko du Viktoria Eugenia antzokian | Usurbildarrak aurrera\n← 2019ko ekainaren 9an Gipuzkoako Eskola Txikien jaia Aginagan ospatuko da\nMadrileko Auzitegiek arrazoia eman diete Ainhoa Intxaurrandieta eta Iñaki Errazkini →\nAbenduaren 9an Joseba Tapiak ‘Vint Anys’ kontzertua eskainiko du Viktoria Eugenia antzokian\nPosted on 2018/10/11 | Utzi iruzkina\nJoseba Tapia musikariak, bere bakarkako disko guztietako aleak bilduko dituen emanaldi bat prestatzen dabil. Hogei urteko ibilbidea “Vint Anys” kontzertuan laburbilduko du Tapiak abenduaren 9an (igandea), Donostiako Viktoria Eugenia antzokian, 19:00etan. Guztira 25 abestik osatuko dute kontzertua.\nHogei urte igaro dira Joseba Tapiak eta Koldo Izagirrek Apoaren edertasuna diskoa kaleratu zutenetik. Xabier Berasaluze “Leturia” pandero jotzailearekin hainbat urtez aritu ondoren (bikotean zein talde formatuan) soinu jotzaileak bakarka argitaratutako lehen diskoa izan zen hura. Geroztik beste sei lan plazaratu ditu: Quebeceko kantu independentistak ekarri ditu euskarara. Espainiako gerrako abestiak berreskuratu ditu, aurrez aurre jarri ditu karlisten eta liberalen kantuak, Luis Rezola Tximela gudariaren kartzelako bertsoak eman ditu ezagutzera, idazle garaikideak musikatu ditu…\nAzken diskoetan lagun izan duen gitarra alde batera utzi eta soinu txikiari helduko dio berriz ere. 25 kantu, bakarka zein taldean joko du Joseba Tapiak birako lehenengo kontzertuan. Musika popular berri eta duina proposatzen du, berriro trikitixa gerrian duela. Helburua kantagintza modernoa eta musika herrikoia uztartzea du. Folk progresista bat osatu nahian, etengabeko berrikuntza bilatzen du Joseba Tapiak, kantu berria, kantu berritua, kantatzeko izango den errepertorio berria.\nJoseba Tapia, soinu txikia eta ahotsa.\nArkaitz Miner, biolina, mandolina.\nXabier Leturia, panderoa.\nIñar Sastre, pianoa, ahotsa.\nNerea Erbiti, perkusioa, ahotsa.\nIker Uriarte, jazpana.\nIñigo Telletxea, baxu elektrikoa.\nJon Celestino, tronpeta.\nGarazi Petrirena, tronboia.\nJulen Leuza, tronboi baxua.\nViktoria Eugenia antzokian egingo den emanaldirako sarrerak dagoeneko salgai daude hemen.\nNor da Joseba Tapia?\nJoseba Tapia (Lasarte-Oria, Gipuzkoa, 1964) soinu jotzailea eta trikitilaria da. Lasarte-Oriako Buenos Aires auzoan jaio zen, eta umetan hasi soinu handia ikasten, Bikondoaren akademian. Pentagramaren zurruntasuna ezin eramanik, handia utzi eta txikia hartu zuen. Eleuterio Tapia osaba izan zuen irakasle eta harekin hasi zen plazetan eta erromerietan. Hamazazpi urterekin azaldu zen lehen aldiz plazan bakarrik, 1981ean, Donostiako Igeldon. Euskal Herriko Trikiti Txapelketak irabazi zituen 1986an eta 1988an.\nZaldibobo (1992-94) eta Hiru Truku taldeetan aritu izan da. 1976tik dihardu Leturia pandero-jotzailearekin bikote gisa, Tapia eta Leturia Band taldean lehenik eta Tapia eta Leturia laukotean gero (Jexux Aranburu eta Arkaitz Miner ere lagun dituztela). Ibilbide horretan bederatzi disko kaleratu dituzte. 1998an hasi zuen bere bakarkako bidea, eta geroztik zazpi disko argitaratu ditu.\nJoseba gure inguruan ezaguna da, gaur egun Usurbilen bizi baita.\nApoaren edertasuna (Gaztelupeko Hotsak argitaratua, 1998)\nQuébec: hamalau kantu independentziarako (Gaztelupeko Hotsak, 1999)\nAgur Intxorta maite (Gaztelupeko Hotsak, 2001)\nReal Politik (Zakurraren Biolina, 2006)\nEta tira eta tunba (Zakurraren Biolina, 2010)


«Kultua edo jantzia izateko, jendeak behar du kultura minimo bat zientzian» | Elkarrizketak | 7K - zazpika astekaria\n«Kultua edo jantzia izateko, jendeak behar du kultura minimo bat zientzian»\n«Gu analfabetoak ginen. Unibertsitateko lehen urtean, Bilbon ez zen entzuten euskara inon ere. Herri kolonizatu batean nengoen»\n«Guk egin duguna da geneukan euskara egoera berrietara egokitu. Harrituko zara, baina gure belaunaldikook testu zahar asko irakurri ditugu»\n«Oraindik XX. mendearen hasieran sortu ziren bi zientzia teoria handi horiek garatzen ari gara, fintzen, detaile txikiak osatzen»\nAurretik aitorpena: Jose Ramon Etxebarria (Gernika, 1948ko maiatzaren 27a) ingeniaria, unibertsitateko irakaslea, euskaltzain urgazlea eta parlamentari-ohia, betidanik, haurra nintzenetik, ezagutzen dut. Beraz, elkarrizketa baino, solasaldi hau gure historia pertsonal eta orokorretik egindako bidaia gisa har ezazue. Zaila oso laburtzea, kontalariaren hitzei lotuta gelditu naizelako askotan. Eta berak kontrakoa dioen arren –«ni gehiago naiz testuen orraztaile, pelukerua»–, zientziaren dibulgazioa euskaraz gauzatu eta bultzatze aldera, hamarkadatan egin den lan kolektiboaren baitan bere izena nabarmen gailendu da, dinamizatzaile eta motibatzaile nagusietako bat izan delako. Horren adierazle, aurten jasotako Eusko Ikaskuntzaren Manuel Lekuona saria. Epaimahaiaren esanetan, «Unibertsitateko ikerketa eta irakaskuntzaren arloan euskararen normalizazioari egindako ekarpen garrantzitsuagatik» eman zaio saria, «komunitate zientifikoarentzat lexikografia ezartzea ahalbidetu baitu, komunikazio globalaren teknologia berrien laguntzaz».\nDuela 50 urte sinestezina zena, alegia, Unibertsitatean edozein gai euskaraz azaldu ahal izatea, errealitate bihurtu da Jose Ramon Etxebarria bezalako kementsuei esker. Hori da gizon honen ekarpen handienetarikoa: utopia errealitaterako bidean jartzea. Aurretik lan mardula gelditzen dela? Ados, anormaltasunaren normaltasunean hari finean dantzan ari baitira euskara eta euskal gizarte modernoa. Inurri baten antzera, nekaezina dirudi Etxebarriak, eta haren hitzetatik, eta ekintzetatik, ikasi beharko genuke, konpromisoaren ertzek etorkizunari eusten diotelako.\n18 liburu, 22 liburu-kapitulu, 32 artikulu zientifiko eta 17 artikulu luze euskal gaiei buruz. Eta zerrendan ez daude komunikabideetan idatzitako artikuluak... “Anaitasunan” bakarrik, 200dik gora. Ez al dizu bertigo pixka bat ematen atzera begiratzeak? Lan asko egin duzu, ez didazu kontrakoa esango.\nHori egia da, baina urte askoan. Ni hasi nintzenean saltsa honetan 1970. urtea zen, behin ikasketak bukatuta. 1971n entregatu nuen proiektua eta 70 urterekin jubilatu nintzen. Beraz, 50 urte kasik.\nZuk ez duzu idazletzat zeure burua. Dibulgatzaile akaso?\nHori ere bai, baina nire lan nagusia izan da irakas materiala egitea. Nik idatzi ditut testuak ikasteko, ez bakarrik unibertsitatekoak, ikastolentzat ere bai. Eta ulertu behar da nire lan gehienak kolektiboak izan direla. Talde batean egon naiz. Azken ukitua nik ematen nion, konforme, baina lana zen kolektiboa.\nLehenengo urteak: Ekuazio bat. Ea nork asmatzen duen Jose Ramonek bota digun ekuazioa: «Gernikarra naiz %100, Gernikan jaio nintzelako; eibartarra %100, nerabezaro guztia han egin nuelako; eta bilbotarra edo, nahi baduzu, santutxuarra, %100, Bilbon egin ditudalako familia eta nire lanak. Eta matematika problema hau dute ulertzen ez dutenentzat, %100 naiz denetan». Bilboko Iruña taberna koketo eta ikonikoan argazki batzuk egin ondoren –hara non aitortu digun amaren familia Iruña izeneko tabernaren jabe zela Gernikan!– Plaza Barrian gaude, terraza batean eserita, eta bata lortutako sariagatik zoriontzera gerturatzen zaiolako, bestea besarkada bat ematera, beste bat ezin duela Mintzalaguneko praktikak egitera joan arratsaldean esatera gerturatzen zaionean... Erretiro aktiboa hau izango al da? Wikipedian ere ari da boluntario lana egiten. Pentsatzearekin nekatu egin naiz. Txantxetatik aparte, hamarkada erabakigarri, mugituak eta latzak bizi izan dituzte aurrean dudan gizonaren belaunaldikoek.\nHas gaitezen hasieratik. Zure ibilbidea belaunaldi eta garai baten laburpentzat jo daiteke.\nBai, nire garaiko umea naiz. Hori argi dago.\nGernikan jaio zinen. 7 urterekin, Eibarrera. Baserri giro tradizionaletik industrializaziora salto egin zenuten, garaiko Euskal Herriak egin zuen bezala.\nHerri diferenteak dira eta bakoitza oso inportantea izan da nire izaerarako. Gernika, ni jaio nintzenean, herri beldurti eta beldurtua zen. Gernika zen beldurraren herria. Handik hartu dut memoria historikoa, gure amak beti kontatu zigulako zer pasatu zen. Hori bai, niri orduan istorioak hemendik sartzen zitzaizkidan eta bestetik irten [belarria ukitzen du]. Gure aita ez zegoen bertan bonbardaketan, baina bai ondotik sutea ikusten. Erre ez zen fabrika bakarrean lan egiten zuen aitak, Astra famatuan. Lehen arma fabrika zen eta nire aita zen hango tailer jefia. Zer ez zen erre Gernikan? Arma fabrika, Errenteriako zubia eta Gernikako arbolaren ingurua; hain zuzen ere, erreketeentzat sakratua zena. Gure amak dena galdu zuen bonbardaketan. Gero gure aitak izan zuen arazo bat lantegian: oso langile ona zen, baina eztabaida gogorra eduki zuen hango kapitalistekin aitak asmatu zuelako mekanismo berri bat pistoletarako, eta arazoa izan zen patentea lapurtu ziola hango batek. Hori frankismo sakonean izan zen, 1952-1953an. Nik 3-4 urte nituen. Egin zen epaiketa. Orain jai dago, orduan gehiago. Gure aitak, bost seme-alabarekin, Gernikatik alde egin beharra. Nora? Eibartar koinatu baten bitartez, lortu zuen Eibarren lana. Bi urte egon zen Eibarren lan egiten eta gu Gernikan, eta bideratu zuenean, joan ginen guztiok Eibarrera bizitzera. Han hartu gintuzten beso zabalik, askoz irekiagoa zelako, ideietarako ere askoz zabalagoa eta ez zen beldurraren menpe bizi. Niretzat txoke bat izan zen hori.\nNik txikitako Eibar bizia, langilea eta guztiz erdalduna gogoratzen dut. Migrazio handia zegoen.\nZu gaztea zara. Gero etorri zen uholdea, 1960ko urteetan. Baina ni 1955eko azaroan joan nintzen Eibarrera. Aurretik ez dut asko gogoratzen, baina hortik aurrera bai. Ofizialki dena zen erdaraz, baina Eibarren garai hartan taberna guztietan txikiteoan gizon denek euskaraz egiten zuten. Eibarren beste giro bat zegoen, beste harrotasun bat. Hori ikusi nuen: errespetua besteen pentsaerei. Esango dizut zerk inpresionatu ninduen joan ginenean: Gernika “Nacional Catolicismo”-a zen, eta Eibarren hara non kanposantu zibila zegoen! Inpresionatu ninduen beste gauza bat entierro zibilak ziren eta han ez zegoen gurutzerik, frankismoaren garaian! Ez hori bakarrik, kanposantuan izkinatxo batean bazegoen leku bat eta han, entierroa zegoenean, sermoia botatzen zuen Benigno Baskaranek, apaiz laikoak. Hau oso inportantea izan zen nire buruak gero beste modu batera pentsatzeko.\nZientziarekiko zaletasuna aitagandik datorkizu?\nBai, eta hizkuntzena ere bai. Aitak bost hizkuntza zekizkien, maila batean: euskara eta erdara, oso ondo; frantsesa, polito; alemana zekien zerbait, makina kontuen eta abarrengatik, eta ingelesa ere zerbait. Beti bultzatu gintuen hizkuntzak ikastera eta lantzera.\nAutodidakta zen aita?\nAutodidakta direnek benetan ikasten dute ondo.\nZu ere, maila batean, autodidakta zara. Esan nahi dut Ingeniaritza ikasketak hasi zenituenean, Bilbon, imajinatzen zaitudala 17-18 urterekin flexoaren argipean euskara ikasten.\nGu analfabetoak ginen. Bilbora etorri nintzenean euskara landuta neukan, baina ahozkoa. Osaba-izekoen etxean egin nuen karrera, eta etxe hartan ez zen euskara baino erabiltzen. Oso euskara landua zeukaten, eta izeko zahar bat zeukaten etxean, Angela, oso euskara naturala zuena. Orduan ezagutu nuen ere euskara testuetan, nire arreba Bego eta Serafin Basauri, Juanito San Martin eta Imanol Laspiurren bitartez, bereziki “Anaitasuna” eta “Zeruko Argia”. “Anaitasuna” hartzen nuenean, palo bat zen. Erdia ere ez nuen ulertzen... txarto eta trakets. Berba asko ez nituen ezagutzen; ortografia, ideiarik ez; hitzak nola mozten ziren ez nekien, non hasten zen eta non bukatzen zen… Unibertsitateko lehenengo urtean, Bilbon ez zen entzuten euskara inon ere. Herri kolonizatu batean nengoen.\nBigarren atala: Euskara modernitatera egokitzen. Bilboko Ingeniaritza eskolan Estatu osoko ikasleak batzen ziren. Lehenengo urteko gelan zeuden ehundik gora ikasleetatik, dozena erdi besterik ez euskaldunak. Beraien artean euskaraz mintzatuko zirela erabaki zuten... elkar ulertzeko arazoak zituzten arren. Bizkaitarrekin ondo moldatzen zen; Tolosaldeko kideren batekin batez ere, zailtxo. Aitari ikasten zuenaren berri nola ematen zion du gogoan, hizketaldi haiek Unibertsitatean ikasitako terminologia euskarara eramateko ariketa praktikoa izango balira legez, eta baita anekdota bat ere: «¿Cómo se dice esto en vasco? galdetu zidan gelakide batek. Uste dut ‘elektroia’ zela. Eta nik: Eso no se dice». Gernikar sena, lotsatia, agerian gelditu zitzaion; «Eibartar osoa izango banintz, ‘elektroie’ esango niokeen».\nLotsa gutxi, dena den, 17 urterekin gau-eskolan irakasle hasi baitzen. Herri mugimendu indartsua zegoen orduan Santutxun, puri-purian kaleko giroa, frankismoaren aurkako borroka. Apaiz eta fraide haien inguruan, Tasio Erkizia kasu, helduen alfabetatze gelako irakasle hasi zen... eta handik euskararen modernitatearen sorrerara. Hura izan baitzen hurrengo hamarkadetan martxan jarritako proiektu handi baten hastapena; euskara zientziara ekartzea.\nEuskara batuaren sorreraren borroketan eta gorabeheretan ere ibili zinen.\nOrduan testu ofiziala zen “Euskara, hire laguna”, bizkaieraz, Patxi Altunak egindako liburua. Baina gauza bat gertatu zen: liburua agortu egin zen Bizkaian eta, aldi berean, gertatu zen euskara batuaren sorrera. Mendira joaten ginen, baserri bat genuen gure mobidetarako Arratian. Han egiten genituen gure makinazioak. Batzarra egin genuen 30 irakaslek, gehienak giputzak ziren Unibertsitatera etorrita, eta asteburu batean erabaki genuen, lehenengo, egin behar genuela metodo bat. Bigarren, metodo hori euskara batuaz izango zela; eta hirugarrena, guk egingo genuela. Orduan kontratatu genituen gero AEK-koak izango ziren batzuk –Juan Luis Goikoetxea, Xabier Kintana…–. Gu ginen besteak baino pixka bat gehiago genekienak... ausartak ginen, hori bai. Horrela egin genituen “Euskalduntzen” eta “Alfabetatzen” metodoak. Imanol Berriatua [1941-1981, frantziskotar fraidea, idazle eta euskaltzalea] zen testuak zuzentzen zituena. Hark bere baimena, babesa eta irudia eta dena eman zigun. Liburuaren portadan agertzen da bera klaseak ematen. Gazteekin primeran moldatzen zen, eta euskara batuaren aldekoa zen, erabat.\nGogoan dut Altunaren “Euskara, hire laguna”. Zein zen desberdintasun nagusia?\nHark zeukan ortografia zaharra. Alegia, euskara batuaren lehen puntua zen ortografia. Arrakasta handia izan zuen “Euskalduntzen”-ek, zeren euskara batuaren lehenengo metodoa izan zen. Aditza? Hor eduki genuen eztabaida bat baino gehiago, baina forma estandarrak orain erabiltzen direnak dira. Euskaltzaindiak erabaki zuena guk aurretik erabakita geneukan. Funtsezkoa izan zen 1964an Baionan Euskal Idazleek izendatutako zerrenda. eta Xabier Kintana eta Gabriel Arestik “Batasunaren kutxa” liburuan egin zituzten arau nagusiak, baina batez ere Txillardegiren arauak. Horiek denak hartu genituen. Guk horiek ez genituen eztabaidatu, ikusi genuelako hura zela bidea.\nBehin karrera bukatu zenuenean, EHUko Bilboko Unibertsitateko Zientzia Fakultatean hasi zinen irakasle. Udako Euskal Unibertsitatean ere hastapenetik sartu zinen. Materiala sortu behar zen, zientzia euskarara ekarri. 1981ean argitaratu zenuten UZEIren “Fisika Hiztegia”. Nolakoa izan zen bidea?\nOrdurako Udako Unibertsitatean biltzen ginen mintegietan fisikako gauzak egiten, eta urtero ematen genituen hitzaldiak gure proposamenekin. Ni joaten nintzen hilean behin Donostiara Elhuyarrekin eztabaidatzera, haiek zeukatelako talde potenteagoa. Ni hemen bakarrago nengoen, baina ez bakarrik. Han zeuden Andoni Sagarna, Euskaltzaindikoak, Mikel Zalbide, Iñaki Azkune, Luis Mari Bandres... UZEI sortu zenean, nik harreman handia neukan, Jakinetik eta Anaitasunetik, Joseba Intxausti eta Joan Mari Torrealdairekin. Ni baino zaharragoak ziren, baina harreman handia geneukan “Anaitasuna”-n egon ginelako batera. Joseba Intxausti izan zen UZEI famatua antolatu zuena, hiztegiak egiteko. Hark esan zidan egin behar genuela. Baina nola? Beste hizkuntzek nola egiten zuten begiratu genuen. Horretarako batu behar genituen horretan espezialistak zirenak; alegia, euskaldunak zirenak eta fisikan lan egiten zutenak.\nEuskara modernoa asmatu zenuten.\nGuk ez dugu ezer asmatu!\nGarbitu, orduan? Modernizatu?\nGuk egin duguna da geneukan euskara egoera berrietara egokitu. Guk ez dugu ezer asmatu. Harrituko zara, baina gure belaunaldikook testu zahar asko irakurri ditugu: han zeuden gauzak eta aprobetxatu behar ziren. Nik beti nire zalantzak galdetu dizkiot edo aitari edo oraindik gurekin bizi den amaginarrebari. Orain egin berri ditu 104 urte. “Hau zelan esango zenuke?”, esaten diot. Asko ikasi dugu zaharrengandik. Guk egin duguna da behar zen materiala egokitu, baina hori hizkuntza guztiek egiten dute. Gero teknikoki ondo egiteko, estudiatu dugu nola hizkuntza batek eta euskarak lexiko sorkuntzarako zein bide erabiltzen duen. Hor daude mila bide, zeren askotan egiten dira konposizioak, beste batzuetan aposizioak, beste batzuk egiten dira atzizki egokia sartuta. Ez dagoenean ezer egiten da mailegua, hartzen da beste hizkuntzatik eta deformatzen da… truko guztiak ikasi ditugu eta egokitu ditugu gure premietara. Testu teknikoak daude, non sartzen den terminologia zehatzagoa, baina beste gauza bat da jendearekin hitz egiterakoan zer erabiltzen duzun, eta hori da dibulgazioa. Eta biak dira inportanteak.\nXabier Kintanari irakurri diot, beste hizkuntza minorizatu batzuetan, hizkuntza goi-mailako hezkuntzara letretako fakultateen bidez iristen dela. Gurean, ordea, zientziatik ekarri zenuten.\nEgia da, eta horretan esango nuke askoz sistematikoagoa dela. Nik esaten dut suertea izan dudala nire inguruan batu ginelako asko. “Fisika hiztegia” hartzen baduzu, han daude izen guztiak, 12-15 lagun. Lehenengo zein hitz sartuko ditugu, gero nola antolatu... Ez genituen nahi hitz hilak, nahi genituen hitz biziak. Hitzek ez dutelako ezertarako balio; diskurtsoak balio du.\nHirugarren atala: Konpromiso politiko eta pertsonala. Manuel Lekuona sarirako Jose Ramon Etxebarriaren hautagaitza aurkeztu zuenean, Udako Unibertsitateak «pertsona poliedriko» gisa definitu zuen. Ez zitzaien arrazoirik falta, hainbat alor ukitu baititu: ingeniaritza, fisika, irakaskuntza, euskalgintza, politikagintza, herri mugimenduak... Zenbat lan, zenbat kezka, zenbat bilera, zenbat bakarkako lan... eta zenbat ordu eman dituen pankartaren atzean. Jose Ramon Etxebarriari so nagoela, eszeptiko bat izateko, haren ibilbideak pasioak onartuko lukeen baino eragin handiagoa izan duen susmoa datorkit.\nEdo, agian, oker nago, eta aurkikuntza baten uste osoa –dei diezaiogun euskara, aberria, unibertsitate propio bat...– defendatzen duen zientzialariaren grina izan daiteke beti aurrera bultzatu izan duen indarra... edo pultsua, elektroiak bezala. Abertzale eta euskaltzalea, kontzeptu biak elkarrekin doazelako berarentzat, bere ibilbidea eta militantzia ezker abertzaleari lotuta dago. Gasteizko lehenengo Legebiltzarreko legebiltzarkidea izan da eta ilegalizatua izan da behin baino gehiagotan. Baita atxilotua ere.\nGarai nahasiak bizi izan dituzu. Torturak jasan zenituela ere ikusi dut, 1972an La Salve kuartelean.\nKuriosoa izan zen. Nik ez diot sekula inori eskua altxatu, ez naiz izan horrelako saltsa gogorretan, baina leku guztietatik kobratu dut. Nola da posible? Atxilotuta askotan egon naiz, kartzelara bi aldiz bakarrik joan naiz eta denbora laburrean. Komisarian, unibertsitateko kontuetan, 27 epaiketa izan nituen.\nIstorio bitxi bat duzu, zerbait esatearren, jaso zenituen torturei buruzkoa.\nAntonio Añoveros zen hemengo apezpikua, progresista fama zeukan eta Francoren kontra esandakoak zituen. Nire andrearen osaba zen abadea eta okurritu zitzaien kontatu behar zitzaizkiola nire torturak eta ea berak salatzen zuen. Osaba eta biok sartu ginen bere bulegoan, eta hasi nintzaion kontatzen dena. Esan nion momentu batean: «Si quieres te enseño las piernas». Hasi nintzen kentzen, eta «¡no, no, ya te creo!». Handik denborara, elkarrizketa bat egin ziotenean, Añoverosek esan zuen: &bs;«No me consta, no he visto yo (estilo Vaticano) ningún caso de tortura». Hori kontatu nion Martin Orberi eta berari pasatu zitzaion gauza bera Jose María Cirardarekin. Bi apezpikuekin, berdin.\nJuan Carlos I.aren aurrean ere planto egin zenuten, 1981ean, HBko parlamentariek Gernikan. Orain «emeritoa» erbestean ikusteak zer oroipen ekartzen dizkizu?\nBada, poza ematen dit. Begira, Gernikara etortzekoa zela jakin genuenean, ikusi genuen hura hain hipokrita: Francok izendatutakoa eta Gernika erre zuenaren semea zetorren, zeren Francok espresuki izendatu zuen bere oinordeko nagusia. HBko parlamentari gisa gonbidatuta geunden. Isil-isilik, inori esan barik, hori filtratzen bazen desastrea izango litzatekeelako, geratu ginen tonua emateko Xabier Amuriza hasiko zela kantatzen. Ordurako famatua zen eta, kantatzekotan, guk kantatu bai, baina ondo! Benetan diotsut, maitasun handiz gogoratzen dut.\nAitzindariak ere izan zineten nuklearren kontrako intsumisioan. Hiru hilabete egon zineten zu eta Santi Brouard, orduan biak parlamentari, argindarrik gabe etxean Iberdrolak moztuta, Lemoizen aurkako herri protesten baitan.\nSanti oso laguna nuen, ni baino pixka bat zaharragoa, espeziala zen. Oso mugimendu polita zegoen ordurako Santutxun. Lore [emaztea] eta biok hiru alaba genituen, etxean ez zegoen ez labadorarik, ez argirik, ez telebistarik… Arropak auzoan garbitzen zizkiguten, kanpingasak ekarri zizkiguten… dena horrela. Egon ginen hiru hilabete, hiru ume txikiekin. Oso esperientzia polita izan zen. Gauero kandelen argitan ipuina irakurtzen genuen eta kanpingasekin, fenomeno! Lemoiz gelditu egin zen gero, baina beste arrazoi batzuengatik. Gero asko gogortu zen dena. Gu asko presionatu gintuzten, oso une txarrak pasa genituen eta Ryanena gertatu zen… “Saiokoa” bat kanpingaseko argiarekin idatzi nuen.\nSaltsa guztietan sartuta egon zara.\nKuriosoa da. Guk fama txarra dugu, nahi duzun guztia, baina aztertu ezazu zer egin dugun: intsumisioa, oso inportantea dena; ez dugu onartu Espainiako trantsizioa; ez dakit zenbat alderdi politiko ilegalizatu dizkiguten... eta hementxe gaude. Eta ez dute ezer lortu: gu izorratzea, baina bizirik gaude. Eta orain desesperatuta daude zein memoria eta errelato idatzi, baina guk memoria dugu. Ez etorri gugana horrelakoak idazten, guk badakigu zer gertatu den eta idatzita daukagu, kontuz. Hor dago borroka: memorian.\nUnibertsitatea izan da zure bihotza.\nBizitoki gazi-gozoa. Unibertsitateko irakasleria propioaren figura eskatzen zenutelako kanporatuak izan zineten eta hamabost urtean (1992tik 2007ra) Leioako campus atarian egon zineten, zu eta zure kideak, pankarta baten atzean. Arrazoia eman zizueten arte. Merezi al zuen? Latza, ordaina.\nA posteriori esaten dut, ‘posible zen lortzea egin gabe?’. Uste dut ezetz, baina agian hori nire intereserako interpretazioa da. Nik sentsazioa dut merezi izan duela. Orain jende guztia dabil ikastoletan, hezkuntza ertainean eta leku guztietan irakaskuntza propioa behar dutela esaten. Eta hori gure proiektua da. Orain, irakaskuntza sistema propio bat aldarrikatzen denean, guk zeozer egin genuela uste dut, eta horregatik daude irakasle batzuk Euskal Herriko Unibertsitateko irakasleak direnak eta Estatukoak zuzenekoak ez direnak. Sistema ezberdin bat erreibindikatu dugu, eta ikusten dugunean irakasleak institutuetan irakaskuntza sistema propio bat eskatzen ari direla: Ai ba diez! Hori da memoriarena bezala: guk sentitzen dugu, kolektiboki, horretan ekarpen inportantea egin dugula. Gehiago esango dizut; onartu egin zen lege bat, Eusko Legebiltzarrean, eta hango norabide guztiak guk defenditu genituen. Ez zuten egin guk esaten genuen bezala, baina ideia nagusia, korronte nagusia, gurea da.\nGero zirkulua itxi zenuen Ingeniaritza eskolara itzuli zinenean, erretiroa hartu arte. Unibertsitatea erabat aldatuta aurkituko zenuen.\nGauza batzuetan bai: belaunaldi berriak ziren, beste mentalitate bat zeukatenak. Baina kontuan izan nik ez nuela kontaktua galdu unibertsitatearekin. Denbora tarte horretan jarraitu nuen Udako Euskal Unibertsitatean boluntario parte hartzen, eta han neukan harremana unibertsitate ofizialekoekin. Alegia, kanporatuta egon nintzenean jarraitu nuen lanean, nire neurrian. Ez da berdina unibertsitate barruan edo kanpoan, ezin duzu maila bereko lana egin, baina ni ez nintzen geldi egon. Geldi bakarrik nengoen pankartan, baina esango dizut pankartan bertan hainbat liburu zuzendu ditudala. Zutik, irakurri eta zuzenketak egin. Hainbat testuliburu, esate baterako, institutuetako liburuen itzulpenak, egin ditut pankartan.\nZuek apunteak, eskuz; orain, ordenagailuan.\nHori teknika da, funtsean gauza bera da. Teknikak errazten dizu materiala lortzea, baina azkenean pentsatu egin behar da. Fisika berbera da ikasleentzat; gero ari dira etengabe lorpen berriak egiten, eta horiek ere ikasi egin behar dira. Konforme, baina zer egin behar du ikasle batek? Programa bat dauka, gai batzuk ikasi behar ditu eta gero erakutsi ikasi dituela. Orduan, zer behar da? Testua. Orain ordenagailuan idazten duzu, zuzenketak egin ditzakezu nahi duzun modura ere… hori erraztasun teknikoa da. Baina azkenean irakurri egin behar da, eta pentsatu. Nik uste dut ikasketa hori ez dela aldatu. Irakurri egin behar da, eta ulertu, eta hausnarketa egin. Prozesu hori identikoa da, aldatu da euskarri teknikoa, materiala lortzeko aukera, eta kontsulta egiteko modua, baina irakurri egin behar da.\nNi letretakoa naiz, baina 2020ko Fisika Nobel saria Einsteinen erlatibitatearen teoria baieztatu zutenei eman dietela ikusteak harritu nau. Ez al dago aurkikuntza berririk egiteko gaitasunik?\nOraindik hortik bizi gara. Teoria berri gutxi dago, egiten ari da horren garapena. Oraindik ari gara XX. mendearen hasieran sortu ziren bi teoria handi horiek garatzen, fintzen, detaile txikiak osatzen. Oinarrizko partikulen eskeman oraindik unetxo bat falta da eta hori detektatuko balitz egunen batean, horrek ilusioa eragingo lidake, osatzen delako marko teorikoa. Baina XX. mende osoan ibili dira gauza horiek garatzen: orain dela bi urte Higginsen partikula famatuak egin da, baina lehendik bazegoen teorikoki. Zulo beltzak aurkitu direla; ados, baina posibilitate teorikoa bazegoen, orain garatzeko eman diote. Eta orain denek ezagutzen dituzte izenok, “zulo beltza” eta abar. Eta zer da hori? Hitza denek ezagutzen dute dibulgazio lan bat egin dugulako. Jendeak eduki behar du kultura minimo bat zientzian kultua izateko, nire ustez.\nEta gaur egungo zientzian gauzak aldatu al dira?\nNire ustez, gauza asko aldatu dira: esaterako, ikerkuntza izugarri aldatu da, lehen ez zen praktikoa ezer egiten, eta orain asko egiten da. Euskal Herrian oso jende ona dago: nire ikasleak izan direnak eta oso onak direnak, ni baino askoz hobeak. Hori da jendeak ulertzen ez duena: zu irakaslea izan bazara, zure ilusioa da zure ikasleak zu baino hobeak izatea. Nirea bada, behintzat.


Pedro Fortea: “Trena iraunkortasunaren sinonimoa da” – Ekonomiaren KZ\nPandemiak Mafex Espainiako Trenbide Elkartearen nazioarteko programazioa hankaz gora jarri zuen 2020an. Middle East Rail azokan (Dubai) eta Exporail kongresuan (Mexiko) baino ezin izan zuen parte hartu. Hala ere, nahiz eta mugikortasun gutxiko urte hasiera izan, 2021ak askoz ariketa aktiboagoa ekarri du kanpo-sustapeneko jarduerei dagokienez. Bereziki, irailetik aurrera.\nLeioan (Bizkaia) egoitza duen elkarteak bi pabiloi nazional antolatu ditu aurten Middle East (Dubai) eta TransMEA (Egipto) azoketan, eta azaroaren 30ean eta abenduaren 1ean Rail Live! Azoka eta kongresua antolatu ditu Madrilen, aurrez aurre. Pedro Fortea zuzendari nagusiak adierazi duenez, hori guztia Europako Batzordeak izendatutako Trenbidearen Urtea bezalako urte berezi batean.\nEgiptora azaroan egindako misioak sektorearen kanpoko suspertzeaz hitz egiteko aukera ematen al du?\nIzan ere, suspertze-prozesuan gaude, merkatuen arabera abiadura desberdinetan. Egiptoren kasuan, aspalditik ikusten ari gara interes handiz helmuga hori, gure industriak parte har dezakeen proiektu batzuk baitaude. Anbizio handiko inbertsio-plan bat dago, material gurpildunaren mantentze-segmentuetarako, geltokiak eta tailerrak seinaleztatzeko edo birgaitzeko aukerekin, adibidez. Etorkizunean, halaber, Abiadura Handiko lineak eraikitzea aurreikusten da; Kairoko Metroak hainbat lineatan garatzen eta hazten jarraitzen du, Egiptoko hiriburuko monorrail-a edo Alexandria bezalako hirietako tranbien proiektua ahaztu gabe, Afrikako tranbiarik zaharrena baitu.\nZein jarduera daude itxita 2022ko egutegiari begira?\nDatorren urtean, kanpo-sustapeneko ekintzei erabat berriro ekitea espero dugu. Egipto eta Arabiar Emirerriak errepikatuko ditugu lehen aipatutako azokekin, Rail Live! Bezala. Gainera, lau urteren ondoren, 2022an Innotrans azoka egingo da Berlinen, mundu mailako sektoreko ekitaldirik garrantzitsuena. Bertan, Espainiako pabiloi bat daukagu konfiguratuta, errekorra duena. Azokako lau hitzordu horiez gain, alderantzizko misioren bat garatuko dugu, hiriko garraio publikoan zentratua, baita merkataritza-misioren bat ere, Estatu Batuekin batera, bisitatu beharreko helmugen artean.\nZein aukera-merkatu irekitzen zaizkie une honetan sektoreko euskal enpresei?\nTrenbideen sektoreak aukera ugari izango ditu hamarkada honetan. Pandemiaren aurretik ere modu erabakigarrian aurrera egiten ari bazen, herrialde askotan abian jarritako berreskuratze-planek eta klima-aldaketaren ondorioak arintzeko behar den azelerazioak – Trenbidea ekarpen positibo oso garrantzitsua izan baitaiteke – Etorkizunean mundu mailan aukera argia izateko sektore gisa kokatzen gaituzte. Hala ere, gaur egun garrantzitsuak diren merkatu batzuk aipatu beharko banitu, Europa, oro har, eta Asia adieraziko nituzke, hala nola kontinente nagusiak, merkatu espezifiko batzuk ahaztu gabe, hala nola Kanada, Estatu Batuak, Australia, India, Saudi Arabia, Israel, Turkia edo Egipto, batzuk aipatzearren.\nZein zailtasuni egin behar die aurre gaur egun enpresak kanpoan?\nGarrantzitsuenetako bat beste herrialde batean ezartzea da. Egia da, halaber, trenbide-proiektuak motelak direla, eta ziurtapen- eta homologazio-prozesu konplexuak behar dituztela. Merkatuak ezagutzea eskatzen duten lizitazio-prozesuak. Badira, halaber, zenbait kasutan proiektu jakin batzuetarako sarbidea erabat mugatzen duten oztopoak. Izan ere, munduko merkatuaren % 30 ezin da zuzenean erabili Europako enpresentzat. Bestalde, Asiako gaitasunaren maila gero eta handiagoa da eta ez dago orekatuta elkarrekikotasunari dagokionez. Azkenik, industria garen aldetik, beste egoera batzuek ere eragiten digute, hala nola lehengaien eta elektrizitatearen kostuen igoerak edo garraio-kostuek, eta, are gehiago, langile kualifikatuak erakartzeko gero eta zailtasun handiagoak.\nAliantzak beharrezkoak al dira nazioarteko lizitazio jakin batzuetara iristeko?\nSinergiak eta lankidetzak ematen dira Mafex-eko enpresen arteko nazioarteko proiektuetan, jakina. Baina egia da lehian ere aritzen direla, eta askotan enpresek tokiko edo beste herrialde batzuetako enpresekin elkartu edo aliatu behar dutela. Konponbide osoak eskaintzeko gaitasuna eta ezagutza al dugu? Bai. Formatu ideala da? Ez du zertan, eta kasu askotan ezinezkoa da. Enpresek merkatu global batean garatzen dute beren jarduera, kasu askotan esperientzia eta nazioarteko bokazio handiko enpresak dira.\nZure ustez, zer eginkizun izango du trenbideak etorkizunean?\nIndustriaren iraunkortasuna munduko tren-industriaren behin betiko bultzada ekar dezake. Trena iraunkortasunaren sinonimoa da. Munduko garraio-eskariaren % 9 baino ez da, eta Europako garraio-isurketen % 0,5 baino ez du eragiten. Horrek erakusten du nola, trenbidearen erabilera handiagoa sustatuz, bai merkantziena, bai bidaiariena, aldaketa klimatikoaren ondorioak arintzeko modu garrantzitsuan jardungo dugun. Baina, gainera, jasangarritasuna ekonomikoa eta soziala ere bada. Trenak aukera ematen du herritarrei lekua itzultzeko edo kutsadura akustikoa murrizteko. Ezin dugu jarraitu kutsatzen, hiriak kolapsatzen eta bizitzeko atseginak ez diren hiriak sortzen.\n← Perte: autoa erosteko une egokia\nLaborategi bat produktuen zibersegurtasuna ebaluatzeko →


AECCk 120.000 euroko ikerketa-laguntza eman dio Hugo Arasanzi | Navarrabiomed AECCk 120.000 euroko ikerketa-laguntza eman dio Hugo Arasanzi\nAECCk 120.000 euroko ikerketa-laguntza eman dio Hugo Arasanzi\nHugo Arasanz doktoreak, Nafarroako Ospitale Guneko onkologoak eta Navarrabiomed - IdiSNAko Inmunomodulazioaren Unitateko ikertzaileak, atzo Madrilen jaso zuen Minbiziaren Kontrako Espainiako Elkartearen (AECC) Junior Laguntza Klinikoa. Jasotako finantzaketa (120.000 €) proiektu honetarako erabiliko da: "Azpipopulazio linfozitarioak -PD1/PDL1en aurkako inmunoterapiari erantzuteko aurreikuspen-biomarkatzaile gisa, biriketako kartzinoma aurreratu ez-mikrozitikoan, tratamenduaren 1. lerroan". Azterketa datozen lau urtetan zehar garatuko da, eta David Escors doktoreak zuzenduko du.\nSofia Erregina Museoan, atzo banatu ziren AECCeren urteko laguntzak, Minbiziaren Ikerketaren Munduko Egunean antolatutako ekitaldien barnean (WCRD ingelesezko sigletan); urtero, irailaren 24an egiten da. AECCk guztira ia 21 milioi euro banatu ditu 171 proiektu finantzatzeko, eta horiek garatzen ari diren 380 ikerketa-proiektu finantzatzeko jarritako 56M €ri batu behar zaizkie.\nHalaber, Elkarteak adierazi du Minbiziaren Ikerketako Plan Nazionala egin beharra dagoela, 2030. urtean batez besteko biziraupenaren %70a lortzeko (egun, %53koa da).\nPD1/PDL1 aurkako inmunoterapiak iraultza ekarri du biriketako minbizi ez-mikrozitikoaren tratamendura; izan ere, kimioterapiaren emaitzak hobetu ditu, toxizitate gutxiago izanaz, gainera. Zoritxarrez, ordea, tratamenduari erantzuten dioten gaixoen portzentajea txikia da, eta are gutxiagok izaten duten gaixotasuna kontrolatuta denbora-tarte luzean, eta gaixo horiek zehaztasunez identifikatu ahal izateko aurreikuspeneko biomarkatzailerik ez dago.\nDavid Escors doktorearen taldeak populazio linfozitarioen monitorizazio-sistema garatu du, fluxu zitometriaren bitartez, odol periferikoa erabilita kimioterapiarako aurreratuta dauden gaixoengan; inmunoterapiari zein gaixok erantzungo dion aurreikusten uzten du horrek. Lehen lerroko gaixoengan inmunoterapia egitea duela gutxi onartu denez, proiektuaren asmoa da gaixoen profil linfozitarioak eta horren dinamika korrelazioan jartzea, testuinguru horretan tratamenduak duen eraginkortasunarekin, plasmako zitosina proinmunogenikoen azterketa eta terapia ezberdinek zelula inmunitarioetan eragindako kalte genotoxikoaren eragin posiblearen azterketa egitearekin batera, bigarren lerroan eraginkortasun txikiagoko kausa bezala.\nHugo Arasanz doktorearen proiektua osatzeko, in vitro azterketa mekanistikoak egingo dira, tratamenduaren aurreko erantzuna baldintzatzen duten elementuak ezagutu ahal izateko eta terapia horien aurreko erresistentzia nagusia lehengora dezaketen konbinazioak planteatzeko.


Fisikako eta Ingeniaritza Elektronikoko Gradu Bikoitza - UPV/EHU\nFisikako eta Ingeniaritza Elektronikoko Gradu Bikoitza\nSarrera-Fisikako eta Ingeniaritza Elektronikoko Gradu Bikoitza\nGradu Bikoitza: Fisika + Ingeniaritza Elektronikoa\nFisikako eta Ingeniaritza Elektronikoko Gradu Bikoitza-presentacion\nFisika eta elektronika ezinbestekoak dira, biak ala biak, gizartearen garapenerako, eta oinarrizko ezagutza sortzen dute aurrerapen teknologikorako. Ekonomia modernoaren aberastasunaren eta aurrerabidearen oinarrian lehengaiak balio erantsiko teknologia goreneko produktutan eraldatzeko gaitasuna dago. Ekonomia lehiakor bat etengabeko berrikuntzari esker indartzen da.\nFisikako eta Ingeniaritza Elektronikoko Gradu Bikoitzak maila zientifiko handiko ingeniaria eta teknologia handiko fisikaria izateko prestatuko zaitu. Prestakuntza emango dizu ekipo eta sistema elektronikoak sortu, diseinatu eta produzitzeko, teknika matematikoak erabiltzeko, eta antzeko teknologietan diharduten profesionalekin lankidetzan aritzeko, baita ezagutza berriak eskuratu, eta teknologia berriak aplikatzeko elektronikaren eta fisikaren arloan.\nZure prestakuntza osatzeko, borondatezko kanpoko praktikak egin ahal izango dituzu.\n13,348 ohiko deialdian (2021/22)\nEskaintza akademiko bakarra estatu osoan.\nZientzia eta Teknologia Fakultateak hamarkadak daramatza goi titulatuak fisikan eta elektronikan hezten.\nIrakasleek sen bereziki sendoa dute irakaskuntzan eta ikerkuntzan eta, hortaz, erraztasun handia dute jakintza aurreratuak transmititzen eta garapen berriak aurkitzeko grina.\nPrest egongo zara diziplina anitzeko taldeetan lan egiteko, zientzia eta teknologiaren arteko mugaz gaindiko arloetan.\nFisikako eta Ingeniaritza Elektronikoko Gradu Bikoitza-Perfil\nZientziak eta teknologiak zure jakin-mina pizten badute eta ez badiozu uko egin nahi ez batari ez besteari, ezagutza zientifikoak eta teknikoak badituzu, eta aurkikuntza berrietan edo etorkizunaren eraikuntzan parte hartu nahi baduzu, Fisikako eta Ingeniaritza Elektronikoko Gradu Bikoitza titulu ezin hobea da zuretzat.\nFisikaren eta Ingeniaritza Elektronikoaren profesionalei erreserbatutako arloetan egingo duzu lana, esate baterako:\nIndustria eta zerbitzuak: automatizazioa, elektronika, zerbitzu informatikoak, tresneria aurreratua, komunikazioak, akustika, ingurumena, kalitatea, lan arriskuen prebentzioa, teknologia espaziala eta aeronautika, makina-erreminta, finantzak...\nIkerketa eta garapena, batez ere, unibertsitateetan eta ikerketako erakunde publikoetan eta instalazio zientifiko handietan


Hanka - Wikipedia, entziklopedia askea.\nArtikulu hau animalien gorputz adarrari buruzkoa da; bereziki gizakiena gaitzat duena beste hau da: «Giza zango»\nWalking vehicle (en)\nlower limb (en)\nHanka edo zangoa animalia baten gorputz adar bat da, gorputzaren gainerakoari eusten diona, lurrean mugitu ahal izateko. Iparraldeko euskalkietan hanka hitza aldaka adierazteko erabiltzen da, eta ez zangoa adierazteko.\nAnimalia bakoitzak hanka kopuru bikoitia izaten du, eta egitura artikulatuak dira. Gizakiek, bipedoak diren beste animaliak bezala, bi hanka baino ez ditu, eta aurreko hankak beso deitzen dira. Giza zangoa bereziki prestatuta dago beraien gainean soilik mantentzeko.


Beti Iparralderantz. Jon Arretxe. Elkar.eus\nEuropako ateak jotzen edo jo gabe ate gainetik pasatzen diren etorkin horiek nondik datoz? Malin, Senegaletik hurbil dagoen Kayes herrian jaio zen Drissa. Han bizi izan da bere gurasoekin eta bi anai-arrebekin eta haurtzaroaren gomuta atseginak ditu, baina egun zoritxarreko batean aitak lanpostua galdu eta bizibidearen bila hasi behar izan zuen familia osoak. Aita Europa aldera joan zen ogi bila, afrikar asko bezala. Baina haren berririk ez zuenez, hamahiru urte bete zituenean, Drissa aitaren bila abiatuko da milaka kilometroko bidaian, milaka abentura zirraragarri bizi izatera. Hainbat muga zeharkatu beharko du beti iparralderantzko bidean: Malin, Aljerian, basamortuan, Marokon eta azkenik itsas artea pasatuta Espainiara. Abentura horietan era guztietako pertsonak ezagutuko ditu, bihotzik ez duten anker mixerableak eta laguntzeko prestasun handiko jatorrak. Zuk zer egingo zenuke?


14.ekarpen by Mikel de la fuente - issuu\nIrudiak bilatzeko testuingurua ulertzen Izenak, binaka: Mikel Hernandez eta Mikel de la Fuente\n1.1 Ingurune profesionaletan zergatik ez da Google Images bilatzailea erabiltzen? Irudien kalitatea txarra delako eta egileeskubideak ez dira oso kontuan hartzen.\n1.2 Ze ezberdintasun dago irudi-banku eta irudi-bilatzaileen artean? Irudi bankuetan irudiak ordaindu behar direla lortzeko eta era ordenatuan aurki daitezke, bilatzaileetan berriz, irudiak libreak dira eta desordenaturik agertzen dira.\n1.3 Egile-eskubideak kontuan izaten dituzten irudi-bankuen artean zein dira bereizketak? Hau da, ze ezberdintasun dago “Komertzialak” eta “Sarbide irekiko” bankuen artean? Adimen–mapako oharrak lagungarri izango zaizkizuei. Irudi bankuen barruan bi mota daude: komertzialak eta sarbide irekikoak.Egile eskubideak kontuan izanda bien artean ezberdintasunak aurki ditzakegu. Komertzialetan, iruak lortzeko beharrezkoa da ordaintzea. Bestean berriz irudiak dohainik eskuratu daitezke baina puntu batzuk errespetatu behar dira:iturria aipatu behar da,jatorrizko irudia ezin da eraldatu,ezingo dira erabili etekin ekonomikoa lortzeko eta jatorrizko lizentzia errespetatuz erabili beharko dira.\n2. Irudien adimen-mapako wikipediako estekak kontuan hartuta, zein da Stock eta Microstock irudi-bankuen arteko ezberdintasuna? Desberdintasunak honako hauek dira: Microstockean ia irudi guztiak interneti esker zabaltzen dira,argazkilari ez profesionalen lanak errazago onartzen ditu eta argazkiak\nprezio txikietan saltzen dira. Stock berriz argakilariek copyrighta mantentzen dute lizentzia batzuei esker eta irudiak internetetik bidaltzen dira bezeroei,argazkien boluma oso handia da eta prezioak garestiagoak dira.\nPhotography)? Bideo hau ikusi (1:25 minutura arte) eta erantzun galdera hau: 3.1 Zer egiten dute irudi-banku komertzialek? Non dago beren negozioa? Bideoan azaltzen denez egiten dutena da bezeroen erosketa prosezua erraztea. Argazkilari askoren irudiak jartzen dituzte bezeroek nahi duten irudia aukeratzeko. Argazkiak modu sinple eta ordenatuan ikus daitezke.\n4. Irudi-banku komertzialak nola elikatzen dira? Noren argazkiak dira? Bideo hau ikusi, ondoren irakurri ekarpen hau eta galdera honi erantzun: 4.1 Argazkilarientzat zertan dira lagungarriak irudi-bankuak? Irudi bankuek argazkilari profesionalen eta ez profesionalen argazkiak saltzen dituzte,hortik ateratzen dute etekina. Argazkilarientzat lagungarriak dira era erosoan eta errazean saldu daitezkeelako beraien lanak. Argazkilari batentzat lan handia izan daiteke webgune bat egitea, beraz irudi bankuez baliatzen dira. 5. Sartu adimen- mapako Stock-eko bost irudi bankuetan eta bilatu ze ezberdintasun dagoen Rights-managed (RM) (edo Derechos Protegidos)\nlizentzia eta Royalty-free (RF) lizentziaren artean? Noiz erabiliko zenuke bat eta noiz bestea? (idatzi adibide konkretuak).\nRights managed deritzon lizentziak ezaugarri hauek ditu: irudiak erabilpen bakarrarentzat izango da eta ezingo dira retokatu. Irudiak erabilpen mugatua dute baina posiblea da esklusibitatea izatea. Royalty-freeren ezaugarriak: erosten diren irudiak proiektu askotarako erabil daitezke, beraz behin baino gehiagotan erabili ditzekegu irudiak. Gainera irudiak eraldatu daitezke.\nRoyalty-freeren irudiak erabiliko nituzke publizitate kanpaina bat egiteko. Esate baterako bidaiak saltzea bada nire eginkizuna, ba paisaien eta hirien irudiak erosiko nituzke proiektua egiteko. Righrs-managed berriz, argazki bat erabilpen pertsoneletarako erosiko nuke.\nirudi bankuen azterketa


Gizarte-larrialdiko laguntza, genero indarkeriaren biktimentzat - navarra.es\nTramiteak Gizarte-larrialdiko laguntza, genero indarkeriaren biktimentzat\nGizarte-larrialdiko laguntza, genero indarkeriaren biktimentzat\nLaguntza horren onuradun izan daitezke, eskabidea egiterako unean, ondoren eskakizunak betetzen dituzten pertsonak:\nGenero indarkeriaren biktima izatea. Honako laguntza lortzeko biktima izatea egiaztatzeko, bide hauetakoren erabili ahal izango da:\nBiktima babesteko indarrean dagoen agindua.\nGenero indarkeriatzat hartzen diren ekintzengatiko behin betiko zigor-epai irmoa, gehienez ere, eskabidea egin baino bost urte lehenago emandakoa.\nFiskaltzaren txostena, eskatzailea genero indarkeriaren biktima izateko zantzuak daudela adierazten duena (biktima babesteko agindua ematen den arte).\nHelburu horretarako propio egindako txosten teknikoa, eskatzailea genero indarkeriaren biktima izateari buruzko irizpen profesionala eta, hala badagokio, egindako jarduketak jasotzen dituena.\nArrisku pertsonaleko egoera larrian aurkitzea; egoera larritzat jotzen da genero indarkeriaren biktimaren osotasun fisikoa edo psikologikoa arriskuan badago, erasotzaileak zuzenean edo zeharka sortu duenean egoera hori, eta arrisku horrek biktima bere ohiko bizilekua uztera bultzatu duenean, eta, modu iragankorrean, oinarrizko beharrak asetzeko baliabiderik ez duenean.\nOinarrizko behar zehatzei aurre egiteko baliabide ekonomikorik ez izatea.\nLaguntzaren bitartez, eskatzailearen, haren seme-alaba adingabeen edo haren tutoretzaren, kuradoretzaren edo zaintzaren pean, edo harreran dauden pertsonen, eta eskatzailearen ardurapean eta harekin bizi direnen oinarrizko beharrak aseko dira (odol-ahaidetasun edo ezkontza-ahaidetasunezko bigarren mailara arte). Oinarrizko behartzat jotzen dira:\nLaguntzaren zenbatekoak beharrezko gastu osoa estal dezake, baliabide ekonomikorik ezaren egoerak irauten duen bitartean; beharrezko gastutzat joko da kasuan kasuko inguruabarren arabera arrazoizkoa dena.\nLaguntza hori behin bakarrik emango zaio eskatzaile bakoitzari, genero indarkeriako egoera hori aurrez arrisku egoeran jarri zuen pertsonak ez beste batek sortu duenean izan ezik.\nInteresdun pertsonak sinatutako eskabide-inprimakia, bere datu pertsonalekin, eta laguntza ordaindu duen erakundearentzako baimena, eskabidea interesdunaren izenean aurkez dezan.\nOnuradunaren NAN agiriaren fotokopia. Espainiar nazionalitatea ez duten pertsonek, NAN agiriaren ordez, pasaportearen edo AIZren fotokopia aurkeztu beharko dute.\nFamilia-ardurak izatea alegatuz gero:\nBere ardurapean dauden senitartekoen edo bere tutoretzaren, kuradoretzaren edo zaintzaren pean, edo harreran dauden pertsonen NAN agiriaren fotokopia. Horiek espainiar nazionalitatea ez badute, pasaportearen edo AIZren fotokopia.\nNAN agiria izateko obligazioa ez duten adingabeen kasuan, familia-liburuaren fotokopia.\nLaguntzaren ordainketa egin duen erakundearen txosten teknikoa, eskatzailea genero indarkeriaren biktima dela, arrisku pertsonal larrian dagoela eta baliabide ekonomikorik ez duela dioena. Txosten horrek, gainera, eskatzaileari emandako zenbatekoa adierazi beharko du, bai eta egindako gastuaren egokitasuna.\nTransferentzia bidezko ordainketaren eskabidea\nEgindako gastuaren frogagiriak. Gastua justifikatzeko gastuen jatorrizko fakturak edo dagozkien ordainagiriak aurkeztu beharko dira.\nAurkeztutako agiri guztiak jatorrizkoak izan behar dira, edo notarioaren edo administrazioaren aurrean erkatutako fotokopiak.\nNafarroako Familia eta Berdintasunerako Institutua\nCarlos III. Etorbidea, 36-2. eskuma\nDokumentazioa aurkezteko beste leku batzuk\nBehin Nafarroako Foru Komunitateko ondoren adierazten diren erakundeetariko edozeinek behar egoera baloratzen duenean, berehala emango zaio laguntza eskatzaileari:\na) Oinarrizko Gizarte Zerbitzuak.\nb) Genero Indarkeriaren Biktimak Hartzeko baliabideak.\nc) Genero Indarkeriaren Biktimei Arreta Integrala eskaintzeko Ekipoak.\nd) Emakumeen Arretarako Udal Zerbitzuak.\nOrdainketa egin duen erakundeak, geroago, eta interesdunaren izenean, eskatu ahal izango dio laguntza hori Nafarroako Gobernuko Gizarte Politiketako Departamentuari.\nNafarroako Familia eta Berdintasunerako Institutuak interesdunari laguntza ematea onetsiko du, eta ordainketa egingo zaio aurrez eskatzaileari ordaindu dion erakundeari.\n270/2010 Foru Agindua, abuztuaren 26koa (NAO, 119. alea, 2010eko urriaren 1ekoa).\nTelefono zenbakia: 848 42 15 88\nFax zenbakia: 848 42 15 80\nHelbide elektronikoa: inigualdad1@navarra.es\nArretarako ordutegia: astelehenetik ostiralera, 08:00etatik 14:30era\nEnplegua lortzeko zailtasunak dituzten genero indarkeriaren biktimei diru-laguntza


Lanbide Heziketan eta Haur Hezkuntzako lehen zikloan tutoretza plusa ordain dezatela eskatu dugu - Steilas\nLanbide Heziketan eta Haur Hezkuntzako lehen zikloan tutoretza plusa ordain dezatela eskatu dugu\nGizarte Ekimeneko patronalei Lanbide Heziketan eta Haur Hezkuntzako lehen zikloan tutoretza plusa ordain dezatela galdegiteko elkarretaratzea egin dugu ELA, STEILAS eta CCOOek epaitegi aurrean.\n29 greba egunen bitartez lortutako edukietako bat da, Lan Hitzarmenean jasota dago eta patronalek bete behar dute.\nGatazka gogor eta luze baten ondoren eduki garrantzitsuak eta bikainak jaso zituen Greba amaierako akordio bat lortu genuen Gizarte Ekimeneko ikastetxeetan 2019ko Azaroan. Behin greba amaierako akordio itxi ondoren, Lan Hitzarmenaren erredakzio lanak ere gogorrak izan ziren, adostutako edukiak eta terminoak berrikusi eta aldatzeko patronalen ahaleginak etengabeak izan zirelako.\nHalere, 2020ko uztailean Lan Hitzarmen bikaina sinatu genuen, urte bereko apirilean argitaratu zena EAEko aldizkari ofizialean.\nLan Hitzarmen honek argi eta garbi jasotzen du tutoretza plusa Gizarte Ekimeneko ikastetxeetako etapa guztietako tutoretza lana gauzatzen duten profesionalei ordainduko zaiela. Izan ere, aurreko hitzarmenak ez bezala, 2020an sinatutakoak ez baitu etaparik ordainketa horretatik kanpo uzten.\nPatronalek ordea, sinatutakoa betetzeari uko eginez, Lanbide Heziketa eta Haur Hezkuntzako lehen zikloko profesionalak tutoretza plusaren ordainketatik kanpo utzi nahi ditu. Saiakera horretan ikastetxeei plus hau ez ordaintzeko aholkatu diete, ikastetxe batzuk jadanik ordainketa gauzatzen hasiak baziren ere. Sindikatuok gaia epaitegietara eramateko erreklamazioak aurkezten hasiak giñela, Patronalek gatazka kolektibo bat aurkeztu zuten.\nGaur izan da tutoretza plusaren inguruko epaiketa EAEko auzitegi Nagusian. ELA, STEILAS eta CCOOek argi daukagu tutoretza plusaren ordainketa etapa guztietako profesionalei dagokiela. Hala sinatu genuen hitzarmenean eta hori da bai epaitegietan, gure zerbitzu juridikoen bitartez, eta bai kalean, epaitegi aurrean egindako elkarretaratzeren bitartez, gaur defendatu duguna.\nEpaitegiak ez direla erratuko uste dugu. Halaber, argi daukagu ere, epaitegiek esanak esan, etapa guztietarako tutoretza plusa jasotzeko eskubidea adostu genuela Lan Hitzarmenean eta honen defentsa gauzatuko dugula gure esku dauden bide guztien bitartez.\nEuskal Herrian 2022ko otsailaren 15ean.\nBretos(e)ko Ainhoa2022-04-27T10:13:41+02:002022 15 otsaila |Albisteak, EAE|


Test azterketa informatizatzen - Zientzia Kaiera\nAnaje Armendariz, Javier López-Cuadrado, Tomás Pérez, eta Conchi Presedo\nGaur egun testak ohikoak dira, ezagutza ebaluatzeko garaian, adibidez hizkuntza ezagutza neurtzen duten azterketa ofizialetan edo gida baimena lortzeko azterketa teorikotan. Gehienetan, ebaluatzaileen esperientzian eta eskarmentuan oinarrituta hartzen dira azterketarako galdera edo itemak.\nIrudia: Aukera anitzeko testa.\nArrazoi ugari daude ordenagailua erabiltzeko, azterketa bat egitean. Zenbait ikerketen arabera, test informatikoek abantaila asko dauzkate paperean egiten direnen aldean; besteak beste, azterketa gehiago egin daitezke, toki oso ezberdinetan eta aldi berean, horrela, kopia-kasuak saihestuz. Erantzunak ere azkarrago prozesatzen dira, eta, ondorioz, ikasleek bukatu bezain laster izango dute probaren emaitza; gainera, galderak formatu egokiagotan egin daitezke, multimedia, elementu dinamikoak edota interaktiboak erabiliz. Bestalde, azterketak egiteko ordenagailua erabiltzeak ingurumenari ere laguntzen dio, papera erabiltzen ez den heinean, zuhaitz gutxiago moztu beharko dira eta.\nTest informatizatu hauek bi erakoak izan daitezke: ohikoak, hau da, azterketa egingo duten pertsona guztiek azterketa bera izango dute, edo egokigarriak, hau da, azterketa egiten ari den pertsonak galderari ondo erantzuten badio, galdera zailagoa jarriko zaio; gaizki erantzuten badio, ordea, galdera errazagoa egingo zaio, duen ezagutza-maila finkatu arte. Test egokigarriak informatizatuak izaten dira eta item bakoitzak parametro batzuk eduki behar ditu, ondorioz, kalibraketa egitea ezinbestekoa da.\nKalibraketa aurrera eraman ahal izateko egin behar den lehenengo gauza item edo galdera-sorta bat sortzea da, ondoren kalibratu ahal izateko. Kalibraketa hori bi motatakoa izan daiteke: adituetan oinarritutako kalibraketa edo kalibraketa psikometrikoa.\nAdituetan oinarritutako kalibraketak oinarritzat estatistika konplexua erabili beharrean adituen esperientzia erabiltzen du, eta Testaren Teoria Klasikoa hartzen du ardatz gisa. Kalibraketa-prozesu honek bi zati ditu, item-administrazioa alde batetik eta datuen analisia eta kalibraketa bestetik. Lehenengo pausoan adituengandik informazioa jasotzen da, item bakoitzeko erantzun zuzena eta zailtasun-maila, bigarren pausoan, datu horiek aztertu eta item bakoitzaren zailtasuna lortzen da.\nKalibraketa psikometrikoa Itemaren Aurreko Erantzun-Teorian oinarrituta dago, eta pertsona askok egingo dituzten azterketetarako pentsatuta dago. Kalibraketa hau aurrera eramateko 6 pauso eman behar dira: esperimentuaren diseinua, esperimentua aurrera eramatea, aurre analisiak, parametroen kalkulua, doikuntza-analisiak eta parametroak alderatzea. Baina labur adierazita, lehenbizi itemen erantzunak jaso behar dira ahalik eta pertsona gehienengandik eta ondoren datu horiek aztertu eta itemak kalibratu.\nTest on bat prestatzea ez da zaila kalibratutako item-banku bat badago, baina, hain zuzen ere, prozesu hori astuna eta luzea suertatzen da, zaila ez izan arren. Pausu batzuei jarraitu ostean, ez da zaila kalibraketa hori lortzea, baina baliabide ugari behar dira horretarako, batez ere, pertsonak; adituak, lehenengo kalibraketaren kasuan, eta testa erantzungo duten pertsonak, bigarrenean.\nBi prozesu hauen konbinaketa baten ondorioz 127 item zituen banku bat kalibratu zen. Item hauek euskarazko testu baten ulertze-maila neurtzeko erabiltzen ari dira proba batean Hizeba sistema erabiliz. Azpimarratu beharra dago, egindako ahalegina handia izan arren, kalibraketak merezi izan duela.\nArtikuluaren izena: Azterketa informatizatu eraginkor baten bila.\nLaburpena: Gaur egun testak ohikoak dira ezagutza ebaluatzeko garaian. Gehienetan, ebaluatzailearen esperientzian eta eskarmentuan oinarrituta hartzen dira azterketarako galdera edo itemak. Test Egokigarri Inrormatizatu (TEI) batean pertsona akoitzak item ezberdinak ditu, aurreko erantzunen arabera. Hori lortu ahal izateko, item bakoitza kalibratu egin behar da, hau da, item bakoitzari balio batzuk eman behar zaizkio, prozesu jakin, zehatz bati jarraituz. Artikulu honetan azaltzen da zer egin behar den TEI bat osateko eta itemak kalibratzeko.\nEgileak: Anaje Armendariz, Javier López-Cuadrado, Tomás Pérez, Conchi Presedo\nEgileaz: Anaje Armendariz, Javier López-Cuadrado eta Conchi Presedo UPV/EHUko Bilboko Ingeniaritza Eskolakoak dira eta Tomás Pérez Hizkuntza eta Sistema Informatikoak sailekoa da.\nArgitalpen-data: 2017/08/12 · Atala: Argitalpenak, Dibulgazioa\nDenborak ekintzak eta egoerak gertatzea eta horien ondorioz sortutako aldaketak edo aldaketa ezak antzematea ahalbidetzen du. Gainera, ekintza eta egoera […]\nEuskararako analizatzaile sintaktiko-estatistikoak hobetzeko esperimentuak\nEgun, informazio gehiena ordenagailuetan gorde eta prozesatzen da. Ordenagailuan dagoen informazioa era egokian prozesatzeko, beharrezkoa da gizakiaren hizkuntza ulertzea. Hizkuntza […]\nUdan ere zientzia begi-bistan #166 – Zientzia Kaiera\n[…] ikerketen arabera, test informatikoek abantaila asko dauzkate paperean egiten direnen aldean; besteak beste, azterketa gehiago egin daitezke eta erantzunak ere azkarrago prozesatzen dira. Test […]


Cloud Computing sistemaren itzalak • ZUZEU\nKindle Amazonen gailua - AGeekMom cc\nZuk teknologia maite duzu. Erabaki duzu jada eBook bat edo antzerako bat erostea, bestela atzean geratuko baitzara, ez baituzu hartuko teknologiaren tren azkarra. Zer bada? Zer arazo dago?\nMilaka liburu eraman ditzakezu altzoan inolako arazorik gabe, pisu handirik gabe, bidaiatzeko edo. Praktikoa da eta gainera modernoa. Imajinatu zer sentsazio izango duzun trenean zoazela, katxarroa atera eta Obabakoak irakurtzen hasten zarenean, jende guztiak begiratuko dizu. “Morroi hori olatu gainean zihoak, txo!”\nAparailu hauen oinarrian Cloud Computing sistema dago. Cloud (hodeia) interneten metafora bat da, eta azken batean sistema honek ahalbidetzen duena zera da: Internet bidez zure aparailuan zerbitzuak eskaini ahal izatea. Hori da funtsa.\nDemagun Kindle bat erosten duzula. Ondoren liburuak nahi izanez gero, interneten erosi behar dituzu. Demagun George Orwell-en 1984 erosten duzula, pozik zaude, jada aparailuan duzulako 4 euroren truke. “Nirea da! Beste bat!”\nNire galdera: Zurea da benetan?\nAmazon enpresak George Orwellen 1984 eta Rebelión en la granja liburuak kendu ditu bere katalogotik, hauen lizentziarik ez zuela ikusita. Berri interesgarria dirudi, baina kontuan izan katalogotik kentzean, erabiltzaileen liburu elektronikoetatik ere kendu dutela. Jarrai dezagun istorioarekin…\nAtzo gauean erosi zenuen 1984 liburua zure Kindle-rako, gaur goizean esnatu zara bigarren kapituluari heltzeko eta hara! Ez daukazu libururik! Baina, baina… “Nolatan? Zer osti gertatu da?”, galdetzen diozu zeure buruari. Bada bai, konturatzen zara erosi duzun “zera” horren (zera deitzea baldin badago), jabetzarik ez duzula. Nahi dutenean kendu ahal dizutela —kontrolatzen dutela—, egiten duzuna. Orwellen “Big Brother”-aren antza hartzen du kontuak, dena baitakite zure artxiboez eta mugimenduez.\nHoriek dira Cloud Computing-aren (CC) arazoak, eta orain tendentzia hortik doa. Googlek atera behar duen sistema eragilea da beste adibideetako bat, honek ere CC sistema baitarabil.\nLINK HONETAN zure Kindle-etik nolabaiteko “espia” hori nola ezabatu erakusten da kodigo batzuen bitartez.\nLINK HONETAN gehiago Cloud Computing-ari buruz.\nAmazon, Anaia Handia, Big Brother, Cloud Computing, eBook, Gran Hermano, Internet, iruzurra, Kindle, liburuak, literatura\nNolakoa litzateke mundua 1944ko atentatuan Hitler akabatu izan balute?\nZer duzu buruan “Cloud Computing sistemaren itzalak”-ri buruz\nAxel 2009-07-21 20:04\nHamaika ikusteko jaioak gara! Lan interesgarria, segi horrela!


Automobilen curriculum ekologikoa: Erosteko irizpideetako bat, kutsadura gutxiago eragitea | Aldizkaria | EROSKI CONSUMER\nAutomobilen curriculum ekologikoa: Erosteko irizpideetako bat, kutsadura gutxiago eragitea\nAutomobilen trafikoak, hiri bideetan barrena doanak batik bat, hiritarren osasuna zein ingurugiroa hondatzen dituzten eragin kaltegarriak: planeta berotzearen errudun nagusietako bat den karbono dioxidoa (CO2), besteak beste, emititzen dute, adibidez. Era berean, ibilgailuek igorri eta airean suspentsioan geratzen diren partikulak dira atmosfera kutsatzen duten elementu behinenetako bat eta populazioaren osasunean berebiziko eragina dute. Areago, hilgarritasunak gora egitea eta horrelako partikulen ugaltzea lotzen dituzte hainbat ikerlanek.\n2003 urtearen hastapenetik autoek dauzkaten etiketa ugarietako batek ibilgailu horrek, tamaina bereko beste batzuen aldean, egiten duen kontsumoan oinarrituriko sailkapena agertzen du. Asociación Española de Fabricantes de Automóviles y Camiones (ANFAC), Asociación de Importadores (ANIACAM) elkarteek eta Espainiako Energiaren Anizte eta Aurrezkiaren Institutuak (IDAE) borondatezko etiketa hori ipintzeko erabakia adostu zuten. EB-ko beste hainbat produkturekin -etxetresna elektrikoekin, adibidez- bezalaxe, letra eta koloreen arabera ordenaturiko zerrendan agertzen dira "eko-etiketa" horiek: berde koloreak eta A letrak, esate baterako, automobil ekologikoena dela adierazten dute, erregai gutxien kontsumitzen eta, hortaz, aurrezki handiena bideratzen duena. Beste muturrean kolore gorria eta G letra daude: hortxe da gehien kontsumitzen duen autoa, gutxien aurrezten duena eta ingurugiroan kalte gehien egiten duena.\nIbilgailu "ekologikoak", oro har, 3.000 euro gehiago kostatzen diren arren, prezioek behera egingo dutela espero da, salmenta eta fabrikazioa ugaldu ahala. Nolanahi ere, ibilgailuaren kontsumoa ere txikiagoa denez, epe luzera erostunak erabilera-kostu apalagoari etekinak aterako dizkionez, azkenean ibilgailu hauek merkeago jazotzen dira eta, esan gabe doa, errespetu handiagoa agertzen dute ingurugiroaren aurrean. Toyota Prius automobila, adibidez, motor hibridoduna da (erdia gasolinazkoa, erdia elektrikoa); ibilgailu konbentzionalak baino %40 gutxiago kontsumitzen duenez, inbertsioa, batez beste, 70.000 kilometro eginikoan hasten da bere burua ordaintzen, Toyotak adierazi duen modura. Europar Batasuneko herrialde gehienetan eta AEB-etako estatu askotan, gainera, ibilgailu horiek erostearren laguntzak eman edota zergen murriztapenak egiten zaizkio arduradunari. Espainian, Gaztela Leongo Juntak, adibidez, enpresek, partikularrek, irabazi asmorik gabeko elkarteek eta tokiko erakundeek propultsio hibridoko automobil, furgoneta eta motoen erosketa prezioan dagoen aldea ordaintzen du, 2005 urtean gehienez ere honelako diru-laguntzak eman dituelarik: autoa edo furgoneta erostearren, 4.800 euro eta motoagatik, 1.050 euro. IDAE erakundeak, bere aldetik, herri administrazioentzat edo zerbitzu publikoan erabiltzekoak diren ibilgailu garbi edo alternatibazkoak eskuratzeko laguntzak ematen ditu.\nEraginkortasun energetiko handiagoko ibilgailuak egitea bideratuko duten teknologia berrietan inbertitzeko garrantziaz geroz eta jabetuago daude fabrikatzaileak, erabiltzaileari aurrezkia ekartzeaz gainera, ingurugiroan kutsadura gutxiago eragingo dutelako ibilgailu horiek. Automobilgintzako aditu gehienen arreta bildu duen teknologietako bat motor hibridoa da: honek bi motor mota (bata, eztanda motorra eta elektrikoa, bestea) konbinatzen ditu bere baitan eta oso-oso baliagarria da hiriguneetako kutsadura ez areagotzeko, oraingoz eskaintzen dituen prestazioak direla medio, masiboki erabiltzea gaurkoz posible ez bada ere. Panorama polita omen duen beste teknologia bat hidrogenozko pilena da: honek, produktu naturaletatik erdietsitako bio-erregaian, bio-dieselean edo gas naturalean oin harturik, korronte elektrikoa era garbian sortarazten du.


Zibererasoak eta iruzur finantzarioak: kriptomoneten arriskuak – Ekonomiaren KZ\nBeste aktibo batzuek bezala, hala nola akzioek, kriptomoneten prezioa aldatu egiten da eskariaren arabera, baina azken urteetan gora eta behera egin du hainbat aldiz. Adibidez, 2020ko martxoan 4.000 dolarretan kotizatzen zuen, 2021ean hilabete berean jo zuen 61.000 dolarren aurrean.\nHala ere, aldakortasunari izaera digitaletik eratorritako beste arrisku bat gehitzen zaio: zibererasoak gero eta ohikoagoak dira, eta ez kriptomonetekin zerikusia duten enpresetara bakarrik. Era berean, finantza-txiringitoak, hau da, jarduera hori egiteko baimenik izan gabe inbertsio-zerbitzuak ematen ari diren erakundeak, kontuan hartu beharreko beste mehatxu bat dira.\nPatricia Suarez Finantza Erabiltzaileen Elkarteko (Asufin) presidenteak bere kezka azaldu du azken gai honen inguruan Europa Press albiste agentziari eskainitako elkarrizketa batean, eta azkenaldian kriptomonetak erreklamo gisa erabiltzen ari direla azaldu du, nahiz eta “betidanik” egon den arazo bat izan.\nSuarezek Balore Merkatuaren Batzorde Nazionalaren (CNMV) lana goraipatu du, detektatzen dituen zerrenda bat ateratzen baitu. Martxoaren 29an, adibidez, Bitcoin Champion eta Cryptocashsignalsen berri eman zuen kriptomonetekin lotuta.\n“Konturatu nahi duzunean eta erreklamazio bat jarri nahi duzunean, ez duzu aurkituko, enpresa sare oso batek ezinezkoa egiten baitu dirua berreskuratzea”, azaldu du.\nHalaber, Suarezek gogorarazi du Asufinetik kriptomonetei buruzko webinareak ematen ari direla, inbertitzaileei aktibo horietan inbertitzearen alde onak eta txarrak azaltzeko.\n2gether-ek zibereraso bat jasan zuen udan.\nZibererasoak eguneko gai zerrendan daude, dela kriptomoneta konpainietan, dela Administrazio Publikoan, hala nola martxoaren 9an Estatuko Enplegu Zerbitzu Publikoari (SEPE) egindako hackeoan.\nUztailaren 31n 114 bitcoin eta 276 ethers (1.183 milioi euro eta bezeroen posizioen% 15) lapurtu zituen zibereraso baten biktima izan zen 2gether konpainia espainiarra.\nOrdutik, 2gether lanean aritu da ahalik eta funts gehien lapurtzeko, eta galerak, osorik edo zati batean, konpainiaren hiriburu edo tokens 2GT (proiektuaren tokena) bihurtzeko aukera eskaini die erabiltzaileei.\nHalaber, startupak 1,5 milioi euro biltzea lortu zuen urtarrilaren amaieran itxi zen finantzaketa-erronda batean, eta kopuru hori konpainiaren segurtasuna eta estaldura-eredua indartzeko eta ostutako funtsak birjartzeko erabiliko da.\n“Kripto munduan gauza asko gertatu dira, izan ere, proiektu sustatzaile asko egon da historian zehar asmo txarrekin, eta arazo bat sortu denean, ez du aurpegia eman eta itxi egin du”, azaldu du Pablo Ferraz konpainiako kontseilari ordezkariak Europa Press agentziari eskainitako elkarrizketan.\nFerrazek azaldu duenez, erasoa gelditzeko gai izan ziren, “Onartezina” izan ez zedin, baina zenbateko “garrantzitsua” izan zen, eta startupak ezin zituen erabiltzaileak une horretan bertan birjarri. Gainera, azken horiek itzulketa lapurtutako kriptomonetetan egitea eskatu dute, eta hori zaildu egin da azken hilabeteetan izan duten prezio-igoeragatik.\nZibererasoa geldiarazi ondoren, taldeak bost egunez lan egin zuen arriskurik gabeko ingurune berri bat eraikitzen, eta, ondoren, aplikazioa ireki zuten berriro.\n2gether-eko kontseilari delegatuak azpimarratu duenez, gertatu zenetik, konpainiak birusen kontrako guztiak EBR bihurtu ditu, indartsuagoak; VPN direlakoak ordeztu ditu, lan-ordutegian bakarrik baitaude irekita, eta estaldura-funts bat eraiki du, berriro gertatuko balitz babesteko.\nOraingoz, kriptomoneta-konpainiak ez dira behartzen gaur egun 2gether sortzen ari den estaldura-fondoa izatera, nahiz eta Europar Batasuna (MiCA) lantzen ari den araudi berrian jasotzen den.\nCNMV eta Espainiako Bankua, KRIPTOAKTIBOEI adi.\nAurtengo otsailean, CNMVk ohar bat argitaratu zuen Espainiako Bankuarekin batera, horrelako aktiboetan inbertitzeak dituen arriskuez ohartarazteko, eta azpimarratu zuen ez zuela legerik, prezioen muturreko aldaketak zituela eta ez zela gai legezko diru gisa erabiltzeko.\nHorrez gain, CNMVk kriptomoneten publizitatea arautu ahal izateko “beharrezko mekanismoak ezartzeko” erabakia hartu zuen Gobernuak martxoan, eta, horretarako, ikuskatzaileak kontsulta publiko bat ireki zuen duela egun batzuk.\nSuarezek Europa Press agentziari egindako adierazpenetan esan duenez, CNMVk irekitako kontsultarako proposamena aurkeztuko dute, eta kriptomonetak “ezin dira beste aktibo batzuen eskakizunetatik kanpo geratu”, gaineratu du.\n“Handia eta beltzez jarri behar da inbertitzaileek kapital guztia gal dezaketela”, adierazi du Suarezek, eta erabiltzaileak inbertitzen non ari den jakiteko “oinarrizko gauzak” direla azpimarratu du.\nRodrigo Buenaventura CNMVko presidenteak ostiralean ‘Token World Conference’ saioaren itxieran azaldu zuenez, kriptoaktiboen publizitatean jarriko dute arreta inbertsio gisa eskaintzen dituztenean.\n“Erregulazio-ekintza behar duen elementu nagusia kriptoaktiboen publizitateak inbertsio gisa produktuari eta haren arriskuei buruzko informazio objektiborik ez izatea da”, defendatu du.\nBuenaventurak ohartarazi duenez, inbertsioa galtzeko arriskua ez ezik, erabiltzaileak zibererasoa jasateko eta diru guztia galtzeko arriskua ere badu.\nHala ere, kriptoaktiboetan inbertitzearen arriskuak gorabehera, Buenaventurak esan du horiek “botere eraldatzailea” eta “ekonomiaren eraldaketa digitalaren oinarrietako bat” direla.\n← Zelulosak, isolatzaile gisa, %54 aurreztu dezake klimatizazioan\nTubacexeko langileek barrikada bat piztu dute Amurrion →


Gogora ezazu Txernobyl - Ekologistak Martxan - Euskal Herria\nGogora ezazu Txernobyl\n2022ko Aprilren 25\nEkologistak Matxanek Txernobyleko istripua (Ukraina, 1986ko apirilaren 26a) gogora ekarri nahi du “Desentxufatu energia nuklearra” kanpainaren bitartez. Kanpainan gizarte-erakundeek nahiz erakunde ekologistek hartzen dute parte, bai eta % 100ean berriztagarria den energia merkaturatzen duten enpresek ere.\nEnergia nuklearra erabiltzeari uztea da bere xedea, eta horretarako, jatorri nuklearra duen energiarik ez erabiltzeko deia egin nahi zaie kontsumitzaileei.\nTxernobyleko istripuak agerian utzi zuen norainoko arriskua duen zentral nuklearrak martxan izateak. Gainera, balizko istripu batek mugak gaindi ditzakeela eta efektuak hainbat herrialdetara zabal daitezkeela frogatu zuen. Hain zuzen ere, laino erradiaktiboak Europa gehiena zeharkatu zuen; Ukrainaz aparte, Bielorrusiari eta Errusiari eragin zien, nagusiki. Erradiazioaren biktimen kopurua 200.000 ingurukoa izan zen, Errusiako Zientzien Akademiaren arabera, bereziki “likidadore” deitutakoen artean. Zentralean sortu zen arrisku-egoera areagotu egin zen, istripuaren ondoren presaka eraiki zen sarkofagoa ez zegoelako behar zen moduan; izan ere, 2014 eta 2015 urteetan zati batzuk behera etorri ziren. Erreaktorearen nukleoa urtuta dagoela-eta, ezin da eraitsi, eta beste sarkofago kolosal bat instalatu du Frantziako Areva konpainiak. Enpresak, gainera, etekina aterako dio hondamendiari.\nEtorkizunean Txernobyleko edo Fukushimako istripuen modukoak saihesteko modu bakarra zentral nuklearrak ixten joatea da, lehenbailehen hasita. Horretarako, itxiera hori gauzatzeko beharrezkoak diren neurriak hartzea proposatu nahi diegu herritarrei, energia nuklearretik “desentxufatzea”, alegia.\nKanpaina honek zera proposatzen du: erabiltzaileek etxeko kontsumoa murriztea ahalbidetuko duten neurriak hartzea. Neurri errazak dira, aurreztera eta eraginkortasun energetikoa areagotzera bideratuak, adibidez, etxebizitzen isolamendua hobetzea, leihoetan beira bikoitzak jartzea, ahal den guztietan argi naturala erabiltzea eta argiztatzeko LED bonbillak sartzea, etxetresna elektriko zaharrak matxuratu ahala, etxetresna efizienteak instalatuz joatea eta, azkenik, eta, oro har, kontsumo-aztura apalak hartzea.\nNeurri horiek hartzeaz gain, elektrizitatea merkaturatzen duten ohiko konpainietatik jatorri berriztagarri ziurtatuko energia saltzen dutenetara igarotzea proposatzen da.\n1. maila: Murriztu zeure kontsumoa egun batez.\n2. maila: Murriztu zeure kontsumoa betiko.\n3. maila: Alda ezazu zeure faktura energia % 100 berriztagarria merkaturatzen duen enpresa batera.\n4. maila: Ekoitzi ezazu zeure energia.\n← ”Gerra, Gastu eta Industria Militarraren aurkako Hamalaugarren Bizi Martxak” Bilbo Handia zeharkatuko du armagintza zibil bihurtzeko eta gastu militarraren aurka Ortuellan Sader Ez’ plataformak sinadurak online biltzeko kanpaina abian jarri du →


Parafilien aberastasuna. Basagoitiren kasua — Eibar.ORG | Eibarko peoria\nHemen zaude: Hasiera / Blogak / Markos Zapiain / Parafilien aberastasuna. Basagoitiren kasua\nParafilien aberastasuna. Basagoitiren kasua\nMarkos Zapiain 2010/01/11 16:39\nPatxi Lopezek adierazi du PPren laguntza zintzoari esker legegintzaldi sendoa izango duela. Ondoren, Antonio Basagoitik zehaztu du zer den sendotasuna: “Euskadi tendría un problema menos si los presos de ETA se ponen en huelga de hambre, con Otegi el primero, y llegan hasta el final".\nGizakion artean, zer izan ote litekeen desiragarri, ugaritasunak eta ezustekoak erabakitzen du, ia guztia bezala bizitzan. Gehiengo heterosexual eta homosexual honezkero aspergarriez gain, badira behiala perbertsio eta gaur egun parafilia deitzen diren grina zinez bitxiak. (Gaur egun “perbertsio” izena ez da politikoki zuzena.) Esaterako, sexu parafilietara mugatzearren (eta bide batez goza ezazu adituen izendapenen xarma grekolatindarra):\n-Akrotomofilia, gorputz-adarren bat anputatua duen lagunarenganako grina\n-Autonepiophilia, gozatu ahal izatekotan pelelez (pieza bakar bateko umeentzako pijama horiek) eta pix-oihalaz jantzi beharra\n-Maieusofilia, emakume haurdunenganako desira bortitza\n-Emetofilia, goitikinarekin gozatzea\n-Exobiofilia, estralurtarrenganako pasioa\n-Godivismoa, zaldiz zein bizikletaz biluzik eginiko txangoez gozatzea sexualki\n-Dendrofilia, hiliko zuhaitzenganako pasioa\n-Ondinismoa (edota urofilia), gernuaren edo pixaren maitasuna\n-Pigmalionismoa, estatuen pasioa sexuala\n-Xoinopentaxofilia, soken eta urkatzearen pasioa\nDilema etiko bat litzateke, ea desiratzaile ezohiko horiek eskubidea ote luketen gizarteak beren esku jar ditzan dagozkien desiragaiak, adibidez nekrofiloari hil berri frexkoak, eta abar. Haurdunekin eta anputatuekin ez legoke arazorik, baiezkoa edo ezezkoa ohartuki eman baitezakete, hiliko zuhaitzek edo estralurtarrek ez bezala. Amerikako Estatu Batuetan nekrofiloen eskubideen inguruan piztu da zehazki eztabaida.\nAuskalo Basagoitiren garajean kabituko liratekeen gose grebaren ondorioz hiliko zortziehun presoen gorpuak; edonola ere, herriak Basagoiti bi zangoen gainean eta lepoa tente dabilela maite duen arren, gustagarriagoa egiten da oraingoan bezala laun hankatan jartzen denean, berezkoagoa baitu.